PRU15: BN dijangka umum calon pada Selasa
Oleh AMREE AHMAD

30 Oktober 2022, 4:44 pm
SEPANG – Barisan Nasional (BN) dijangka mengumumkan senarai calon yang akan melibatkan 166 kerusi Parlimen di Semenanjung Malaysia bagi Pilihan Raya Umum ke-15 (PRU15) pada Selasa.
Gambaran itu dibayangkan oleh Ketua Pemudanya, Datuk Dr. Asyraf Wajdi Dusuki yang memaklumkan ia akan diumumkan selepas selesai isu pengagihan kerusi di antara semua komponen BN.
“Insya-Allah, jika dimuktamadkan isu pengagihan kerusi antara semua komponen BN, maka saya jangka Selasa ini boleh diumum senarai calon bertanding,” katanya kepada pemberita hari ini.
Terdahulu, beliau hadir menunggang motosikal bagi melancarkan Jentera PRU15 Parlimen Sepang di Kompleks Muhibbah, Tanjung Sepat yang disertai kira-kira 800 buah motosikal.
Mengulas isu kelewatan BN mengumumkan calon berbanding Pakatan Harapan (PH) dan Perikatan Nasional (PN), Asyraf Wajdi dalam nada sindiran berkata, dua blok itu sepatutnya fokus kepada isu banjir.
“Saya pelik kenapa mereka paling cepat umum calon sebab katanya konon mahu tumpu masalah banjir, walhal BN memang lazimnya akan umum beberapa hari sebelum penamaan,” katanya.

Justeru ujarnya, tidak timbul isu BN ketandusan calon atau bertelagah untuk kerusi tertentu kerana blok itu sentiasa bermuafakat dan amat teliti dalam saringan senarai nama untuk dicalonkan.
Langkah ketat itu juga ujarnya untuk memastikan tiada pihak tertentu dalam BN sendiri yang mungkin merancang bagi melakukan sabotaj kepada calon kerana kecewa tidak disenaraikan.
Ujar beliau, untuk 25 kerusi Parlimen di Sabah, pengagihan terserah kepada BN negeri itu yang ada autonomi sendiri manakala 31 kerusi di negeri berjiran iaitu Sarawak akan melibatkan Gabungan Parti Sarawak.
Menyentuh tindakan pemimpin PH yang berpindah kerusi, beliau menyifatkan individu tersebut bukannya mahu berkhidmat kepada rakyat dan lebih kepada kepentingan politik peribadi.
Asyraf Wajdi bagaimanapun mengakui beliau sendiri tidak tahu akan dicalonkan untuk kerusi mana dan berserah kepada kepimpinan BN bagi memuktamadkan senarai nama berkenaan.
“Saya pun tidak tahu sebab ada kata saya konon akan pergi bertanding kerusi selamat di negeri tertentu tetapi apa yang pasti bukan di Parlimen Sepang,” katanya dalam nada berseloroh. -KOSMO! ONLINE


Unisel nafi ambil tanah penduduk Kampung Bestari Jaya
Oleh ABDUL RAZAK IDRIS

30 Oktober 2022, 4:47 pm
SHAH ALAM – Universiti Selangor (Unisel) menafikan mengambil tanah penduduk Kampung Bestari Jaya sebaliknya tanah tersebut adalah milik universiti yang dicerobohi.
Pejabat Komunikasi Korporat Unisel berkata, Unisel cukup bertoleransi selama ini dengan membenarkan penanaman tanaman kontan tanpa mengenakan sebarang bayaran sedangkan universiti membayar ribuan ringgit setahun cukai tanah.
Katanya, berdasarkan rekod Presiden merangkap Naib Canselor Unisel, Prof Datuk Dr. Mohammad Redzuan Othman mengambil inisiatif sebelum ini dengan bertemu penduduk Kampung Bestari Jaya.
“Perbincangan ini juga telah berlangsung di pelbagai peringkat bagi menjelaskan perancangan melibatkan tanah milik universiti diusahakan penduduk kampung yang sememangnya mempunyai
hubungan baik dengan Unisel.
“Hasilnya, UNISEL bermurah hati membenarkan penduduk meneruskan aktiviti di tanah milik universiti dengan syarat hanya tanaman kontan sahaja dibenarkan. Pihak pengusaha juga harus bersedia menyerahkan kembali tanah apabila diperlukan selepas ini,” katanya dalam kenyataan hari ini.
Terdahulu, media melaporkan lebih 1,000 penduduk Kampung Bestari Jaya di sini, melahirkan rasa kesal dengan tindakan sebuah universiti swasta yang didakwa cuba mengambil tanah, kawasan yang didakwa diusahakan mereka.

Jelas Pejabat Komunikasi Korporat Unisel, sikap murah hati Unisel sebelum ini bagaimanapun tidak dihormati apabila ada segelintir penduduk yang cuba merubah status tanah milik universiti.
Ujarnya, ini termasuk menanam pokok kekal dan pokok yang terlarang, serta mendirikan bangunan selain terdapat mewariskan tanah Unisel kepada waris dan pihak lain seolah-olah tanah sudah menjadi milik mutlak mereka.
“Justeru, Unisel kini memutuskan untuk menarik balik persetujuan yang telah diberikan ke atas penggunaan tanahnya yang selama ini diberi kebenaran secara percuma apabila adanya provokasi melampau yang dilakukan oleh segelintir penduduk.
“Unisel juga tidak menolak untuk mengambil tindakan undang-undang melalui mahkamah,” katanya. – KOSMO!ONLINE


Kalau boleh, berdamailah – Kazar ulas isu anak jadi orang ketiga
Oleh MOHD. HAIKAL ISA

30 Oktober 2022, 4:52 pm
PETALING JAYA – Tidak naik angin, namun pelakon veteran Kazar Saisi berharap netizen lebih beradab dalam memberikan komen berhubung isu pergolakan rumah tangga pengarah Syamsul Yusof dengan isteri, Puteri Sarah yang dikatakan berpunca daripada anak perempuannya, Ira Kazar.
Enggan mengulas lanjut, Kazar atau nama sebenarnya Kazaruddin Saisi, 63, berkata tidak wajar untuknya mengeluarkan komen memandangkan kes tersebut masih dalam proses mahkamah.
“Tak tahu lah, tak nak komen apa kerana masih dalam proses di mahkamah. Lagipun ini bukan hal saya.
“Ini kerja Allah kita tak boleh kata apa, semua pun kena tanya Dia,” ulasnya pendek usai Anugerah Seri Angkasa 2022 yang berlangsung di Pusat Konvensyen Antarabangsa Putrajaya (PICC), Putrajaya malam tadi.
Kazar hadir selepas tercalon dalam kategori Anugerah Pelakon Komedi Televisyen Terbaik yang dimenangi Noorkhiriah.
Sungguhpun begitu, Kazar mengharapkan yang terbaik dan semoga apa yang berlaku dapat diselesaikan dengan cara baik.

“Harapan saya, kalau boleh berdamailah. Bukan masalah besar sangat. Damai sahajalah.
“Saya nasihat pada netizen jangan terlalu kasar sangat. Komen yang baik-baik, ini semua kerja Tuhan.
“Ira pula kami satu keluarga menyokong dan sentiasa berada disisinya,” tambahnya.
Pada 30 Jun lalu, Puteri Sarah memfailkan saman terhadap Ira yang didakwa mengganggu rumah tangganya sejak empat tahun lepas.
Malah, pelakon itu juga mendapatkan perintah interim injuksi kepada pihak defendan berhenti meluah atau menyebarkan sebarang gangguan dalam media sosial.
Pada akhir Julai, Pengarah Jawi, Datuk Mohd. Ajib Ismail mengesahkan Ira Kazar hadir memberi keterangan berhubung gangguan orang ketiga dalam rumah tangga membabitkan Sarah dan Syamsul.
Ira disiasat berdasarkan Seksyen 38 Akta Kesalahan Jenayah Syariah (Wilayah-Wilayah Persekutuan) 1997.
Terdahulu, pergolakan rumah tangga antara Puteri Sarah dengan Syamsul berlarutan sejak empat tahun lalu selain dia mengesahkan mereka tidak lagi tinggal sebumbung gara-gara gangguan orang ketiga. – KOSMO! ONLINE


PRU15: Masalah kesihatan bukan halangan Hadi Awang pertahan Parlimen Marang
Oleh KAMALIZA KAMARUDDIN

30 Oktober 2022, 3:53 pm
KUALA NERUS – Tahap kesihatan yang semakin merosot dan faktor umur bukan halangan buat Presiden Pas, Tan Sri Abdul Hadi Awang bertanding mempertahankan Parlimen Marang buat kali ke-11 pada Pilihan Raya Umum Ke-15 (PRU15) ini.
Anak sulungnya, Dr. Muhammad Khalil berkata, beliau yakin ayahnya masih bersemangat untuk terus memberi perkhidmatan kepada rakyat.
“Soal kesihatan, sesiapa sahaja akan berdepan masalah kesihatan dan kalau faktor umur pula, Tun Dr. Mahathir Mohamad yang sudah lebih 90 tahun pun pernah menjadi Perdana Menteri buat kali kedua.
“Saya rasa tiada masalah (Abdul Hadi terus bertanding). Ia juga telah disahkan Setiausaha Agung Pas, Datuk Seri Takiyuddin Hassan sekali gus menamatkan teka teki berhubung kerusi Parlimen Marang,” katanya di sini hari ini.
Terdahulu beliau yang juga Ahli Dewan Undangan Negeri Batu Burok menerima Ijazah Doktor Falsafah pada majlis Konvokesyen Universiti Sultan Zainal Abidin (UniSZA) ke-14.
Sebelum ini, desas-desus mengatakan Abdul Hadi mungkin berundur daripada kerusi Parlimen Marang yang dipertahankannya sejak tahun 1978 berikutan masalah kesihatan berkaitan jantung dialaminya sejak beberapa tahun kebelakangan ini.

Pada Pilihan Raya Umum ke-14 (PRU-14) lalu, beliau menewaskan dua pencabarnya iaitu Mohamad Nor Endot (Barisan Nasional) dan Zawawi Sulong (Parti Keadilan Rakyat) dengan majoriti 21,954 undi.
Dalam pada itu, Muhammad Khalil enggan mengulas sama ada beliau turut disenarai Pas sebagai calon di kerusi Parlimen pada PRU15 ini.
Sebaliknya bekas Ketua Pemuda Pas itu meminta menunggu hari pengumuman calon parti itu pada 3 November ini. – KOSMO! ONLINE


Maidam beri bantuan tunai kepada 26,826 asnaf
Oleh TENGKU DANISH BAHRI TENGKU YUSOFF

30 Oktober 2022, 3:28 pm
KUALA TERENGGANU – Seramai 26,826 keluarga dalam kalangan asnaf fakir miskin di Terenggganu menerima bayaran tunai sekali bayar daripada Majlis Agama Islam dan Adat Melayu Terengganu (Maidam).
Ketua Pegawai Eksekutif Maidam, Prof. Madya Dr. Ahmad Azrin Adnan berkata, bantuan tunai terbabit merupakan inisiatif pihaknya untuk membantu golongan terbabit meringankan beban kos sara hidup.
Beliau berkata, pihaknya sedar kenaikan harga barang sejak akhir-akhir ini telah mengecilkan kuasa beli golongan asnaf terbabit.
“Setiap isi rumah yang mempunyai tiga orang ke bawah menerima bantuan tunai sebanyak RM800.
“Bantuan tunai RM1,000 pula diberikan kepada isi rumah seramai sekurang-kurangnya empat orang,” katanya pada program Konvoi Agihan Hak Asnaf (KAHA) 2022 di Kampung Atas Tol di sini hari ini.
Ahmad Azrin berkata, isi rumah terbabit juga menerima bantuan bakul makanan berupa barang keperluan asas seperti beras, minyak masak botol, garam, gula, biskut dan pek minuman.

Tambah beliau, secara keseluruhan, Maidam memperuntukkan lebih RM23.6 juta sebagai agihan bantuan tunai kepada golongan asnaf miskin di seluruh negeri ini. – KOSMO! ONLINE


Anggota bomba, rakan seludup 850 kg ketum guna van logo JBPM
Oleh ROSALWANI CHE SOH

30 Oktober 2022, 2:55 pm
JELI – Taktik dua lelaki termasuk seorang anggota bomba yang mengubah suai sebuah van kepada kenderaan Jabatan Bomba dan Penyelamat Malaysia (JBPM) untuk menyeludup sebanyak 850 kilogram ketum bernilai RM8,500 terbongkar apabila mereka ditahan di Kampung Rabbana di sini, Khamis lalu.
Anggota bomba yang berusia 29 tahun itu dan rakannya berusia 35 tahun yang memakai baju-T dan seluar celoreng bomba dicekup kira-kira pukul 6.30 pagi.
Ketua Polis Daerah Jeli, Superintendan Ahmad Arifin berkata, kenderaan tersebut pada awalnya melalui sekatan jalan raya (SJR) Batu Melintang di sini sebelum anggota polis melihat sebuah van jenis Toyota Hiace milik JBPM dipandu dalam keadaan mencurigakan.
Menurutnya, anggota polis terus mengekori van tersebut hampir 10 kilometer sebelum menahannya di Kampung Rabbana.
“Pemeriksaan di dalam van itu telah menjumpai sebanyak 85 bungkusan plastik hitam mengandungi 850 kilogram daun ketum
“Semakan turut mendapati, van tersebut menggunakan nombor pendaftaran palsu manakala nombor casisnya juga tiada dalam rekod Jabatan Pengangkutan Jalan (JPJ). Selain itu, enjin kenderaan itu juga dikenal pasti sama dengan kes curi lori di Seri Alam, Johor Bahru kira-kira sembilan tahun lalu,” katanya pada sidang akhbar di Ibu Pejabat Polis Daerah Jeli di sini hari ini.

Menurut Ahmad, siasatan mendapati, kedua-dua suspek baru menjalankan kegiatan menyeludup daum ketum menggunakan van yang diubah suai itu pada awal bulan ini.
Katanya, mereka dipercayai memperoleh bekalan daum ketum berkenaan dari sebuah negeri di utara dan kesemua bahan-bahan tersebut akan dijual di sekitar Machang dekat sini.
“Siasatan turut mendapati, kedua-dua suspek mendapat upah sebanyak RM3,000 bagi setiap satu trip penghantaran daun ketum masuk ke Kelantan.
“Kedua-dua suspek kini ditahan reman selama enam hari bermula 27 Oktober sehingga 1 November ini untuk siasatan lanjut,” katanya.
Ahmad berkata, kes disiasat mengikut Seksyen 30 (3) Akta Racun 1952 bagi kes seludup ketum dan Seksyen 168 Kanun Keseksaan kerana penjawat awam mengambil bahagian dalam perniagaan menyalahi undang-undang.
Tambahnya, kedua suspek turut disiasat mengikut Seksyen 171 Kanun Keseksaan kerana memakai pakaian yang membawa tanda penjawat awam dengan niat menipu dan Seksyen 108 (f) Akta Pengangkutan Jalan kerana mempamerkan nombor pendaftaran palsu. – KOSMO! ONLINE


PTPTN raih RM144 juta deposit sempena Bulan Menabung Simpanan SSPN
Oleh MUHAMMAD HAIKAL RAMLI

30 Oktober 2022, 3:40 pm
PETALING JAYA – Perbadanan Tabung Pendidikan Tinggi Nasional (PTPTN) yakin akan mencapai sasaran jumlah deposit simpan SSPN iaitu RM150 juta sempena Bulan Menabung Simpanan SSPN (BMS) 2022.
Ketua Eksekutif PTPTN, Ahmad Dasuki Abdul Majid berkata, bagi tempoh 1 Oktober sehingga 28 Oktober 2022, jumlah deposit simpan SSPN yang diterima adalah sebanyak RM144 juta.
“Jumlah deposit itu menunjukkan pencapaian signifikan dengan 96 peratus berbanding RM150 juta yang disasarkan.
“Dengan masih berbaki dua hari lagi sebelum 31 Oktober 2022, PTPTN yakin dapat mencapai sasaran yang ditetapkan,” kata beliau.
Beliau berkata demikian semasa berucap pada majlis penutup Bulan Menabung Simpan SSPN 2022 yang berlangsung dalam tempoh bulan Oktober 2022.
Dalam pada itu, Ahmad Dasuki berkata, pelbagai keistimewaan ditawarkan melalui Simpan SSPN Prime yang juga merupakan instrumen simpanan tanpa komitmen bulanan.

“Antaranya, pelepasan taksiran cukai pendapatan keatas simpanan sehingga RM8000 setahun, perlindungan takaful secara percuma ke atas pendeposit, Geran Sepadan maksimum RM10,000 diberikan untuk satu keluarga yang layak dan juga dividen yang kompetitif serta patuh syariah.
“Selain itu, Simpan SSPN Plus pula menawarkan enam pakej menarik yang mampu dimiliki oleh seluruh rakyat Malaysia,” ujarnya.
Jelasnya lagi, PTPTN turut menjalankan Program Tanggungjawab Sosial (CSR) iaitu Program Junior Superhero Simpan SSPN peringkat negeri Terengganu tahun 2022.
“Melalui program ini, PTPTN memberi sumbangan akaun Simpan SSPN Prime berjumlah RM100 kepada kelahiran bayi baharu bulan Oktober tahun 2022.
“Ia bertujuan untuk menanam budaya menabung dan memberi kesedaran kepada masyarakat mengenai kepentingan penabungan awal serta perancangan kewangan untuk jaminan masa hadapan,” katanya. – KOSMO! ONLINE


‘Saya masih mahu bertugas sebagai pendidik’
Oleh IVAN AMIRUL

30 Oktober 2022, 3:04 pm
KOTA KINABALU –  “Jauh di sudut hati, saya masih mahu berbakti, tetapi diduga dengan masalah kesihatan.”
Demikian luah Shoibih Ransab, 56, yang berkhidmat sebagai guru selama lebih 20 tahun sebelum diserang penyakit angin ahmar pada penghujung tahun lalu sekali gus mengubah kehidupan hariannya.
Guru subjek Sains, Sejarah dan Matematik di Sekolah Kebaangsaan Taburan, Kota Belud itu kini berehat di rumah dan terpaksa menggunakan kerusi roda bagi memudahkan pergerakannya.
Anak keempatnya, Angyline Evaglorya Shoibih, 23, berkata, bapanya tidak mempunyai masalah pertuturan seperti pesakit angin ahmar lain, namun pergerakan sehariannya agak terbatas.
“Adakalanya dia (bapa) kerap lupa dengan perkara yang dilakukan. Dia juga lambat memberi respons jika ditanyakan soalan.
“Walaupun boleh berjalan perlahan, dia tidak mampu berdiri atau berjalan terlalu lama. Kini dia banyak menghabiskan masa berehat di rumah dan berjumpa doktor sebulan sekali untuk rawatan susulan,” katanya ketika ditemui selepas penyampaian sumbangan daripada Yayasan Guru Malaysia Berhad (YGMB) baru-baru ini.

Sementara itu, Ketua Pegawai Eksekutif YGMB, Datuk Wan Munadi Wan Mamat berkata, pihaknya terus komited menyalurkan bantuan secara ‘one off’ kepada guru yang memerlukan menerusi program Ziarah Kasih.
“Kita berharap dapat bantu guru yang mempunyai masalah kesihatan agar mereka mendapat manfaat daripada YGMB,” katanya.
Wan Munadi menggesa lebih ramai guru mendaftar supaya mereka turut memperoleh manfaat yang sama dengan Shoibih. YGMB kini mempunyai kira-kira 130,000 ahli dengan 10,000 keahlian dari Sabah.
“Jumlah ini terlalu sedikit jika dibandingkan dengan angka keseluruhan ahli berikutan masih banyak tempat di negeri ini yang belum dijelajah. Antara manfaatnya, guru-guru boleh menerima sehingga RM50,000 apabila menghidap salah satu daripada 36 jenis penyakit kronik,” katanya. – KOSMO! ONLINE


[VIDEO] Penduduk Gua Musang gempar lihat gajah betina mandi di Sungai Ketil
Oleh AIMUNI TUAN LAH

30 Oktober 2022, 3:43 pm
GUA MUSANG – Dua pemancing terkejut melihat seekor gajah betina sedang mandi dan bermain air di Sungai Ketil berhampiran Projek Perumahan Rakyat (PPR) Gua Musang di sini petang semalam.
Dalam kejadian pukul 6 petang itu, Fahamie Qhodrad Sibaweh, 30, bersama adik iparnya, Wan Mohd. Haikal Wan Mohd. Zulkifli, 18, pergi ke sungai tersebut untuk memancing.
Menurut Fahamie, dia sempat merakam aksi gajah betina itu sedang mandi dan bermain air di sungai berkenaan. Mereka terkejut kerana haiwan itu muncul di kawasan bandar.
“Sungai ini terletak berhampiran rumah penduduk di tengah bandar Gua Musang dan sering menjadi kawasan rekreasi untuk mandi.
“Kira-kira 50 penduduk PPR Gua Musang yang berada di kawasan berhampiran juga sempat melihat haiwan tersebut,” katanya ketika ditemui hari ini.
Wan Mohd. Haikal pula memberitahu, haiwan liar tersebut berada kira-kira 50 meter dari tempat mereka memancing.

Itu merupakan kali pertama gajah ditemui di sekitar Sungai Ketil berhampiran PPR Gua Musang.
“Gajah itu tiba-tiba muncul tanpa sebarang bunyi. Kami bimbang jika haiwan liar itu berkeliaran di kawasan penempatan. Tidak lama kemudian, gajah itu ingin menuju ke hutan berhampiran, namun berpatah balik ke sungai apabila melihat ramai orang di atas jambatan PPR,” katanya.
Semalam, tular di Facebook dan aplikasi WhatsApp video seorang pemancing merakam kelibat seekor gajah betina di sungai berhampiran PPR Gua Musang.
Gajah itu juga dilihat melintas sungai berkenaan sebelum menghilangkan diri ke kawasan hutan berhampiran. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


PRU15: Orang kampung tidak mahu dengar potong gaji tetapi apa mereka dapat – PM
Oleh ABDUL RASHID ABDUL RAHMAN

30 Oktober 2022, 2:50 pm
BERA – Perdana Menteri Datuk Seri Ismail Sabri Yaakob menempelak pembangkang yang membuat pelbagai janji termasuklah mahu memotong gaji dan elaun sekiranya mereka memerintah negara.
Ismail Sabri berkata, hakikatnya orang kampung tidak mahu mendengar soal gaji menteri dan sebagainya sebaliknya mahu tahu apa faedah dan bantuan yang mereka boleh dapat.
“Orang kampung bukan hendak dengar ambil atau tidak ambil gaji tetapi mahu dengar apa yang kerajaan boleh buat dan mendengar kepentingan orang kampung.
“Bukan soal dia dapat gaji tak dapat gaji, kalau dia tidak dapat gaji orang kampung susah harga getah turun kerajaan tak buat apa-apa tidak ada makna,”katanya ketika berucap pada Majlis Pekebun Kecil Makmur Keluarga Malaysia di Padang Awam Kampung Batu Papan di sini hari ini.
Baru-baru ini Pengerusi Pakatan Harapan (PH) Datuk Seri Anwar Ibrahim dilaporkan berkata sedia untuk dipotong gaji dan elaun sebagai Perdana Menteri sekiranya diberikan mandat pada Pilihan Raya Umum Ke-15 (PRU15).
Anwar dilaporkan berkata, perkara itu menjadi tindakan pertama yang akan dilakukannya sebaik diumumkan sebagai Perdana Menteri ke-10.

Dalam pada itu Ismail Sabri berkata, hanya kerajaan Barisan Nasional (BN) yang terbukti mampu mengotakan segala janji yang diberikan bagi membantu rakyat selama ini.
Katanya, rakyat boleh melihat sendiri bagaimana janji-janji yang dibuat pembangkang tidak dapat dikotakan ketika mereka menjadi kerajaan seperti menghapuskan tol, Perbadanan Tabung Pendidikan Tinggi Nasional (PTPTN) percuma dan menurunkan harga minyak.
Beliau memberitahu, kerajaan telah dan terus melakukan pelbagai inisiatif dalam membantu rakyat termasuklah yang dapat dilihat dalam pembentangan Bajet 2023 baru-baru ini.
“Jadi itu yang dijanjikan kerajaan yang kita telah bentang dalam bajet kalau bentang dalam bajet makna duit sudah ada, bukan janji kosong cuma hendak tunggu masa laksanakan selepas kelulusan bajet bila dibentang semula,” ujarnya. – KOSMO! ONLINE


PRU15: Calon Melayu DAP hanyalah boneka
Oleh MOHD. RAFIE AZIMI

30 Oktober 2022, 3:23 pm
KUALA NERANG – Tindakan DAP meletakkan lebih ramai calon Melayu pada Pilihan Raya Umum Ke-15 (PRU15) hanya untuk dijadikan sebagai boneka bagi menampakkan kononnya parti itu sebuah parti majmuk.
Naib Presiden UMNO, Datuk Seri Mahdzir Khalid berkata, langkah sedemikian adalah sebahagian daripada taktik DAP dalam cubaan untuk meraih undi.
“Saya fikir tindakan itu adalah sebahagian daripada taktik untuk menunjukkan DAP parti berbilang kaum sedangkan kita semua tahu bahawa keputusan dalam parti tersebut dibuat oleh sekumpulan individu tertentu saja.
“Kemudian mereka jadikan calon-calon Melayu sebagai boneka untuk menampakkan bahawa DAP merupakan sebuah parti majmuk,” katanya pada sidang akhbar selepas Merasmikan Himpunan Anggota Kumpulan Pelaksana dan Pesara Kumpulan Pelaksana Pendidikan Padang Terap serta Ketua Pembantu Tadbir peringkat negeri Kedah di sini hari ini.
Pada PRU kali ini, DAP dilihat menampilkan lebih ramai calon Melayu antaranya Syahredzan Johan di Bangi, Tengku Zulpuri Shah Raja Puji di Lipis, Sheikh Umar Bagharib Ali di Ayer Hitam serta Young Syefura Othman di Bentong.
Terbaharu, parti tersebut turut mengumumkan calon Melayu di Jerai iaitu Timbalan Pengerusi DAP Kedah, Zulhazmi Shariff dengan tindakan tersebut dikatakan turut tidak disenangi rakan sekutu mereka dari Parti Amanah Negara (Amanah) negeri.

Mengulas lanjut, Mahdzir berkata, DAP pada hakikatnya tahu ada antara calon tersebut yang tidak mempunyai potensi untuk mencapai kemenangan.
“Kita tahu mereka ini tak iboleh menang pun tetapi DAP letak saja sebagai calon kerana apabila ada yang bercakap mengenai calon Melayu, mereka boleh tunjukkan bahawa mereka letakkan peratusan calon Melayu lebih tinggi kali ini.
“Maka mereka bolehlah katakan kepada umum bahawa parti itu memang sudah meletakkan orang Melayu sebagai calon tetapi tak dapat berbuat apa-apa kerana calon tersebut kalah,” ujarnya.
Beliau bagaimanapun yakin betapa rakyat di negara ini sudah cukup arif untuk membuat penilaian.
“Dalam keadaan pelbagai kaum hidup secara bersederhana, DAP itu sendiri sudah dicap dalam minda orang ramai sebagai kumpulan agak ekstrem kepada kaum Cina,” katanya. – KOSMO! ONLINE


Kanye West hilang RM9.4 bilion akibat komen anti-Yahudi
Oleh KOSMO!

30 Oktober 2022, 3:00 pm
BANDAR RAYA NEW YORK – Penyanyi rap Amerika Syarikat (AS), Kanye West rugi  AS$2 bilion (RM9.4 bilion) selepas hilang kontrak berprofil tinggi selepas dia mengeluarkan komen bersifat anti-Yahudi atau  anti-Semitik, lapor portal berita MailOnline kelmarin.
Frasa anti-Semitik dianggap sebagai sikap permusuhan terhadap bangsa Yahudi.
Bekas suami Kim Kardashian itu kembali aktif di laman Instagram Khamis lalu  selepas akaunnya disekat awal bulan ini.
West menegaskan bahawa dia tidak gilakan wang ketika menujukan pesanan kepada Ari Emanuel yang merupakan   Ketua Pegawai Eksekutif agensi hiburan utama Hollywood,  Endeavor.
Emanuel  menggesa jenama-jenama mewah supaya tidak lagi berurusan dengan West.
“Ari Emanuel, saya kehilangan AS$2 bilion dalam masa  satu hari dan saya tetap hidup. Ini adalah ucapan cinta.

“Wang tidak menggambarkan siapa saya. Peminat yang membentuk siapa saya,” tulisnya di laman Instagram.
Pada minggu lalu, Emanuel berkata, tiada maaf  kepada  selebriti yang menyebarkan komen anti-Semitik.
“Apple dan Spotify yang memutarkan muzik West, sesiapa sahaja yang menaja konsert jelajah West serta Adidas yang bekerjasama dengan West. Semua pihak  harus berhenti bekerja dengannya,” kata Emanuel.
Beliau yang juga berbangsa Yahudi, dianggap salah seorang paling berpengaruh dalam dunia hiburan Amerika Syarikat.
West berulang kali menggunakan lagunya sebagai medium menyalahkan ‘media Yahudi’ dan ‘komuniti Yahudi’. Dia menuduh bangsa Yahudi cuba mengawal populasi orang kulit hitam menerusi pengguguran.
Minggu ini Adidas menggugurkan perjanjian kasut Yeezy bernilai AS$1.5 bilion (RM7 bilion)  diikuti oleh Gap, Footlocker dan Balenciaga yang menamatkan kontrak dengan penyanyi rap itu.
Kekayaan West menjunam kepada AS$400 juta (RM1.9 bilion) akibat isu itu. – Agensi


PRU15: Konon mahu fokus banjir tapi bertanding juga PRU15
Oleh AMREE AHMAD

30 Oktober 2022, 3:50 pm
SEPANG – Ketua Pemuda Barisan Nasional (BN), Datuk Dr. Asyraf Wajdi Dusuki menempelak Pakatan Harapan (PH) dan Perikatan Nasional (PN) yang sebelum ini mendakwa kononnya mahu menumpukan usaha kepada isu banjir berbanding Pilihan Raya Umum ke-15 (PRU15).
Beliau berkata, kini kedua-dua blok itu yang kelihatan paling ‘beria-ria’ berkempen dan aktif memperkenalkan calon masing-masing sekaligus membuktikan mereka takut kalah serta enggan Dewan Undangan Negeri (DUN) di enam negeri dikuasai mereka dibubarkan.
“Itu contoh hipokrasi blok politik tersebut yang sebelum ini memainkan sentimen kemarahan rakyat apabila kerajaan bubar Parlimen pada 10 Oktober lepas,” katanya kepada pemberita.
Terdahulu, beliau hadir menunggang motosikal bagi melancarkan Jentera PRU15 Parlimen Sepang di Kompleks Muhibbah, Tanjung Sepat yang disertai lebih 800 penunggang motosikal.
Mengulas lanjut, Asyraf Wajdi dalam nada sindiran turut terkesima apabila beberapa menteri besar dan ketua menteri di negeri dikuasai PH dan PN dicalonkan bertanding kerusi Parlimen.
“Saya pelik DUN mereka tidak dibubarkan tetapi ada hati lagi mahu bertanding kerusi Parlimen macam tiada calon lain yang layak, bahkan ada seronok tukar kerusi tertentu pula,” katanya.

Justeru, beliau mengajak rakyat untuk menghukum PH dan PN kerana tergamak menjadikan isu banjir sebagai bahan momokan bagi membenci BN sedangkan perkara itu jelas adalah fitnah.
Pada masa sama, beliau mengingatkan rakyat agar tidak lupa segala penipuan manifesto blok pembangkang ketika kempen PRU14 pada 2018 yang gagal ditunaikan semasa berkuasa.
Sebaliknya, rakyat diseru memilih BN yang terbukti rekod pentadbirannya serta tidak mengulangi kesilapan lalu memilih pembangkang hanya kerana hasutan fitnah dan janji palsu. – KOSMO! ONLINE


Lembu, babi putus kepala dibaham pak belang
Oleh AIMUNI TUAN LAH

31 Oktober 2022, 9:37 pm
GUA MUSANG – Kira-kira 50 penduduk dan pekerja ladang hidup dalam ketakutan selepas menemui dua bangkai lembu dan seekor babi yang dipercayai dibaham harimau belang di Kampung Gua Air dekat Pos Pulat di sini tiga hari lalu.
Seorang pekerja ladang, Shahdon Nurji, 46, berkata, dia tergamam apabila menyaksikan lembu dan babi berkenaan mati dalam keadaan ngeri dengan kepala haiwan tersebut putus dipercayai akibat dibaham harimau belang berkenaan.
Katanya, sebelum ini, mereka kerap melihat kesan tapak kaki harimau berkenaan.
“Pekerja ladang yang berada di atas lori sempat merakam gambar kelibat harimau belang kira-kira pukul 8 pagi tadi semasa dalam perjalanan untuk mengait buah kelapa sawit.
“Harimau itu dilihat berkeliaran di dalam ladang sawit yang jaraknya kira-kira 200 meter dari Kampung Gua Air. Kini, semua pekerja ladang yang terdiri daripada 10 orang berada dalam ketakutan untuk melakukan kerja di ladang,” katanya ketika ditemui pemberita di Kampung Gua Air di sini hari ini.
Sementara itu, penduduk Kampung Gua Air, Rusdi Mamat, 58, berkata, kejadian itu mengejutkan penduduk kampung kerana mereka perlu melalui jalan ladang untuk keluar ke bandar dan menghantar anak ke sekolah.

Katanya, penduduk kini juga bimbang untuk ke kebun kerana bimbang terserempak dengan harimau berkenaan.
“Hidup kami tidak aman dan terpaksa menangguhkan sementara aktiviti untuk ke kebun.
“Kami berharap pihak berwajib terutamanya Jabatan Perlindungan Hidupan Liar Dan Taman Negara (Perhilitan) mengambil tindakan segera dengan membuat siasatan dan pemantauan tentang serangan harimau berkenaan,” katanya. – KOSMO! ONLINE.


Piala Malaysia: TRW jumpa JDT di suku akhir
Oleh MUSTAQIM MOHAMED

31 Oktober 2022, 11:26 pm
KOTA BHARU – Kelantan FC mara ke peringkat suku akhir saingan Piala Malaysia dengan agregat 2-1 meskipun hanya sekadar seri 1-1 dengan Sarawak United pada perlawanan timbal balik di Stadium Sultan Muhammad IV di sini sebentar tadi.
Perlawanan berlangsung dalam suasana mendebarkan terutama apabila memasuki minit-minit akhir, namun nasib menyebelahi skuad The Red Warriors (TRW) di hadapan 4,369 penyokong.
Sarawak United yang turun dengan defisit satu gol melancarkan serangan awal ke kubu Kelantan FC sebaik sepak mula untuk cuba memadam kelebihan dimiliki pasukan tuan rumah.
Pasukan tuan rumah lebih dahulu mengejutkan kem pelawat menerusi jaringan Nurshamil Abd. Ghani pada minit ke-12 sekali gus menghukum kealapaan barisan pertahanan Sarawak United.
Ketinggalan satu gol, Sarawak United menggandakan asakan sebelum memperoleh gol penyamaan pada minit ke-31 melalui jaringan Raja Imran Shah Raja Amin.
Jaringan tersebut bagai memberi nafas baharu buat Sarawak United untuk mencari gol sekali gus memberi tekanan kepada kem tuan rumah.

TRW tidak berdiam diri dan terus berusaha mencari gol tambahan, namun tiada jaringan berjaya dihasilkan oleh kedua-dua pasukan dan kedudukan kekal 1-1 sehingga tamat separuh masa pertama.
Bermula babak kedua, Sarawak United terus berusaha memberi tekanan kepada TRW dan cuba mencari gol tambahan bagi menghidupkan kembali peluang mereka ke peringkat seterusnya.
Bagaimanapun, keputusan 1-1 kekal sehingga ke wisel penamat perlawanan.
Kemenangan itu menyaksikan Kelantan FC bakal menentang Johor Darul Ta’zim pada saingan suku akhir Piala Malaysia. – KOSMO! ONLINE.


Indonesia sempat elak tragedi rempuhan seperti di Korea Selatan
Oleh KOSMO!

31 Oktober 2022, 10:31 pm
JAKARTA – Ketika Korea Selatan berkabung memperingati mangsa rempuhan  perayaan Halloween pada Sabtu lepas, Indonesia bernasib baik kerana dapat mengelakkan insiden  serupa  selepas polis bertindak menghentikan satu festival muzik apabila sekitar tiga kali ganda lebih ramai pengunjung hadir berbanding kapasiti sepatutnya, lapor laman berita South China Morning Post hari ini.
Kejadian di Jakarta itu mengakibatkan sebilangan pengunjung pitam, disamping kecederaan ringan lain dan berlaku kurang sebulan selepas 135 orang terbunuh di sebuah stadium bola sepak di Malang, Jawa Timur.
Penjualan tiket berlebihan juga menjadi antara punca pengunjung penuh sesak semasa acara muzik tersebut ,  dinamakan Berdendang Bergoyang yang mengakibatkan berpuluh-puluh penonton pengsan atau cedera dengan sebilangan mereka memerlukan bantuan oksigen.
Penganjur  acara yang sepatutnya berlangsung selama tiga hari itu memberitahu polis dalam permohonan awal bahawa pihaknya menyasarkan hanya seramai 3,000 penonton sehari.
 Bagaimana pada Jumaat lepas, lebih 20,000 orang hadir, kata polis, manakala lebih ramai penonton tiba keesokan harinya.
“Pada hari kedua festival, lebih 21,500 orang hadir,” kata polis.

Bagaimanapun, masih tidak jelas mengapa polis tidak menghentikan festival itu lebih awal. – AGENSI


Piala Malaysia: JDT tepati ramalan ke suku akhir
Oleh MOHAMAD FAIZAL HASHIM

31 Oktober 2022, 10:57 pm
ISKANDAR PUTERI – Johor Darul Ta’zim (JDT) menepati ramalan mara ke pusingan suku akhir dengan agregat 6-0 selepas menewaskan Petaling Jaya City (PJ City) 2-0 pada aksi Piala Malaysia di Stadium Sultan Ibrahim, di sini sebentar tadi.
Skuad Harimau Selatan yang memperoleh bekalan selesa pada perlawanan pertama itu tampak bersahaja melayan kunjungan pasukan lawan yang lebih terdesak memburu jaringan.
Kelebihan yang dimiliki itu bukan bermakna anak buah Hector Bidoglio tidak bernafsu memburu apabila setelah JDT berjaya mencipta jaringan seawal minit keempat menerusi jaringan Bergson Da Silva.
Benteng ampuh JDT yang diterajui Jordi Amat dan Shahrul Saad berjaya merantai serangan pihak lawan yang mahu memburu gol saguhati.
Biarpun sudah selesa di hadapan, Bidoglio membawa masuk beberapa pemain gantian termasuk Corbin Ong dan Fernando Forestieri bagi menambah bisa untuk jentera serangan Harimau Selatan.
Forestieri tidak mengambil masa yang lama meletakkan namanya dalam senarai penjaring apabila menjaringkan gol menewaskan Kalamullah al-Hafiz setelah mendapat umpanan Bergson pada minit-72.

Pasukan pelawat seakan hilang punca dan JDT mengambil kesempatan itu untuk mendominasi permainan namun tidak ada pertambahan gol berjaya dihasilkan.
JDT layak ke suku akhir Piala Malaysia dan akan bertemu antara pasukan Sarawak United atau Kelantan FC.-KOSMO! ONLINE


Pelajar universiti Iran bertempur dengan pasukan keselamatan
Oleh KOSMO!

31 Oktober 2022, 9:29 pm
TEHRAN – Keganasan terbaharu tercetus antara pasukan keselamatan dan pelajar di beberapa kampus universiti seluruh Iran semalam, demikian menurut aktivis dan kumpulan-kumpulan hak asasi manusia.
Menurut stesen penyiaran CNN, kumpulan pelajar berterusan melakukan protes  di beberapa universiti meskipun amaran dikeluarkan oleh Ketua Komander Pengawal Revolusi, Hossein Salami bahawa Sabtu lepas merupakan hari terakhir untuk melakukan protes.
Berdasarkan rakaman video yang diedarkan laman web proaktivis, Iran Wire, dua pegawai beruniform dilihat cuba menahan peserta tunjuk perasaan. Video itu dikatakan dirakam di Kolej Teknikal Sanandaj, barat laut Iran.
Di pusat bandar Teheran, kumpulan-kumpulan aktivis mendakwa pertempuran tercetus antara penunjuk perasaan, anggota militia Basij dan anggota polis yang memakai pakaian biasa di Universiti Azad.
CNN bagaimanapun tidak dapat mengesahkan sama ada anggota yang terlibat itu merupakan pasukan keselamatan.
Selain itu, sebuah video dikongsikan kumpulan aktivis 1,500 Tasvir pula menunjukkan orang ramai dengan ada antara mereka  memegang kayu, manakala gas pemedih mata dilepaskan ke arah mereka. Namun, tidak dapat disahkan pihak yang melepaskan gas tersebut.

Sebuah organisasi bukan kerajaan (NGO) berpangkalan di Norway, Iran Human Right (IHRNGO) menyelar pencerobohan kampus universiti oleh anggota pasukan keselamatan berpakaian awam  dan tindakan keras terhadap protes pelajar yang berlangsung secara aman.
“Ketika protes berlarutan di seluruh negara, anggota pasukan keselamatan berpakaian awam a telah memasuki kampus universiti dan menahan pelajar  dengan menggunakan kekerasan,” kata IHRNGO.
Protes di Iran berterusan selama berminggu-minggu selepas kematian gadis berusia 22 tahun, Mahsa Amini ketika dalam tahanan polis moral pada 16 September lalu.
Dia ditahan kerana tidak memakai tudung dengan sempurna. – Agensi


Twitter mahu caj RM94.63 sebulan bagi akaun kekal verified
Oleh KOSMO!

31 Oktober 2022, 11:08 pm
PETALING JAYA – Media sosial Twitter merancang mengenakan bayaran AS$20 (RM94.63) sebulan ke atas pengguna sebagai pengesahan yang merupakan sebahagian daripada baik pulih yang diumumkan oleh hartawan, Elon Musk.
Jelas portal media Verge hari ini berkata, pekerja yang terlibat dalam projek tersebut telah dimaklumkan semalam bahawa mereka perlu melancarkan ciri itu menjelang 7 November nanti atau mereka akan kehilangan pekerjaan.
Musk memuktamadkan perjanjian pemerolehan ke atas Twitter dengan belian bernilai AS$44 bilion pada Jumaat lepas.
“Keseluruhan proses pengesahan sedang dirombak,” ciapnya semalam.
Tambah Verge, langganan premium pilihan kini berharga AS$4.99 (RM23.60) sebulan. Ciri baharu itu, dipanggil Twitter Blue, bernilai AS$19.99 sebulan. – KOSMO! ONLINE.


Kecoh Instagram padam, gantung akaun, pengikut Kosmo! hilang 5,000
Oleh KOSMO!

31 Oktober 2022, 11:37 pm
PETALING JAYA – Sekarang ini kecoh di media sosial banyak akaun Instagram yang dipercayai tidak ‘verified’ telah dipadamkan secara tiba-tiba oleh pemilik platform tersebut.
Kosmo! Online sendiri malam ini telah kehilangan pengikut seramai 5,000 akaun.
Antara akaun Instagram yang dipadamkan
Tinjauan di Twitter ramai akuan lnstagram mengeluh apabila akaun peribadi mereka secara tiba telah digantung selama 30 hari disebabkan beberapa isu yang dinyatakan.
Antaranya akun itu tidak mengikut panduan komuniti yang ditetapkan dan tidak membuat mengesahkan pemilikan akaun.
Tanda pagar #Instagramdown sedang sohor sekarang yang melibatkan pemilik akaun di seluruh dunia.
Kata Tina, sedih tiba-tiba kena gantung akaun Instagram, sedangkan akaun itu tidak begitu aktif.

“Sayang ada banyak gambar di situ, tiba-tiba akaun hilang, “tulisnya. – KOSMO! ONLINE.


‘Bilik gerakan BN Arau ditutup’ – Shahidan Kassim
Oleh MOHD RASDAN AHMAD

31 Oktober 2022, 10:21 pm
PETALING JAYA – Satu hantaran yang telah dimuat naik oleh penyandang kerusi Parlimen Arau, Datuk Seri Shahidan Kassim sebentar tadi seperti memberi bayangan namanya tidak dicalonkan pada Pilihan Raya Umum ke-15 (PRU15) nanti.
Jelas Menteri Wilayah Persekutuan itu, semua bilik gerakan Barisan Nasional (BN) Arau telah ditutup dan bendera telah diturunkan.
“Malam ini malam kesedihan yang teramat sangat. Semua bilik gerakan Barisan Nasional (BN) Arau telah ditutup dan bendera telah diturunkan.
“Kali pertama dalam sejarah,” tulisnya di Facebook rasminya sebentar tadi.
Terdahulu, desas desus tiga tiga pimpinan UMNO antaranya, Tan Sri Annuar Musa, Datuk Zahidi Zainul Abidin termasuk Shahidan sendiri bakal tidak dicalonkan dalam PRU kali ini.
Keadaan itu didakwa berlaku apabila ketiga-tiga pemimpin ini antara pemimpin UMNO yang paling lantang bersuara menentang Presiden mereka, Datuk Seri Ahmad Zahid Hamidi selama ini. – KOSMO! ONLINE.


Rina Harun bertanding di Sepang
Oleh MOHD RASDAN AHMAD

31 Oktober 2022, 11:48 pm
PETALING JAYA – Penyandang kerusi parlimen Titiwangsa, Datuk Seri Rina Harun mengesahkan beliau akan bertanding di kerusi Parlimen Sepang pada Pilihan Raya Umum ke-15 (PRU15) 19 November nanti.
Kerusi tersebut sebelum ini telah disandang oleh wakil dari Parti Amanah Negara (Amanah), Datuk Hanifah Maidin ketika mengalahkan dua lagi calon pada PRU14 pada Mei 2018.
Perkara itu diumumkan Pengerusi Perikatan Nasional (PN),Tan Sri Muhyiddin Yassin sebentar tadi ketika menghadiri Program Jelajah Prihatin Parlimen Sepang di Dataran Sadiman, Bukit Changgang di sini.
Pengumuman itu sekali gus menjawab desas-desus yang menjangkakan Rina bakal bertanding di Sepang pada PRU15 serta meninggalkan Parlimen Titiwangsa yang dimenanginya pada PRU14.
Pada PRU14, Rina yang bertanding menggunakan tiket Bersatu di bawah Pakatan Harapan berjaya merampas kerusi Parlimen Titiwangsa daripada penyandangnya, Datuk Seri Johari Abdul Ghani yang mewakili Barisan Nasional (BN) ketika itu.
Kali ini Rina akan bertanding mewakili Perikatan Nasional (PN) dan bakal membuat perhitungan tiga penjuru bersama dua lagi lawan antara Barisan Nasional (BN) dan wakil dari Pakatan Harapan (PH). – KOSMO! ONLINE.


Tony Fernandes letak jawatan CEO AirAsiaX
Oleh KOSMO!

31 Oktober 2022, 10:35 pm
PETALING JAYA – Tony Fernandes yang mengumumkan peletakan jawatannya sebagai Ketua Pegawai Eksekutif (CEO) Kumpulan AirAsia X Berhad (AAX) berkuat kuasa hari ini  akan memberi tumpuan terhadap usaha menyampaikan nilai penting kepada pemegang saham Capital A termasuk Air Aviation Group.
Beliau juga akan turut memfokuskan dalam bidang logistik, pelancongan, fintech dan juga platform gaya hidup e-dagang.
Capital A adalah nama baharu bagi AirAsia Group Bhd yang bermula pada awal tahun ini sebagai usaha Kumpulan untuk memperluaskan lagi skop perniagaan terasnya kepada lebih daripada sekadar syarikat penerbangan.
Mengulas mengenai pengunduran beliau di dalam kumpulan tersebut, Tony menerangkan, beliau kembali ke dalam AAX bertujuan untuk ‘menghidupkan’ semula syarikat penerbangan itu selepas melalui proses hibernasi akibat Covid-19.
Tony Fernandes (tiga dari kanan) pada majllis pelancaran Capital A pada awal tahun ini.
“Saya gembira rancangan kami berjaya dengan rancangan teguh ke atas 20 pesawat Kumpulan AAX merangkumi 13 pesawat untuk AAX dan baki tujuh pesawat Thai AAX (TAAX).
“Selepas mencatat kejayaan cemerlang yang  diketuai oleh Lim Kian Onn dalam langkah penstrukturan  semula, tugas saya adalah untuk mengembalikan semula keuntungan dan pertumbuhan.

“Kami telah menambah baik struktur kos dan mewujudkan perniagaan kargo yang mana ia telah menyumbang kira-kira 20 peratus kepada pendapatan syarikat semasa pandemik dan akan terus memainkan peranan penting dalam proses pemulihan AAX,”  jelasnya dalam satu kenyataan yang dikeluarkan.
Beliau berkeyakinan AAX akan kembali kukuh dengan menawarkan penerbangan jarak sederhana yang bernilai hebat, diketuai oleh pasukan kepimpinan kanan di Malaysia dan Thailand.
Selain itu, AAX turut mengumumkan pelantikan Tunku Datuk Mahmood Fawzy Tunku Muhiyiddin sebagai Pengarah Bebas Bukan Eksekutif TAAX berkuatkuasa hari ini.
AAX berkata, Tunku Mahmood Fawzy akan memberi perhatian kepada memantau hala tuju strategik dan memacu pertumbuhan mampan bagi AAX dan TAAX. -KOSMO! ONLINE


Dua lelaki maut kemalangan selepas berbalas tembakan
Oleh KOSMO!

31 Oktober 2022, 7:30 pm
LONDON – Dua lelaki ditemui mati selepas sebuah kereta dipandu laju terlibat   dalam  kemalangan semasa pertempuran senjata api tercetus di sebatang jalan di selatan London, lapor akhbar The Sun semalam.
Polis bergegas ke lokasi kejadian di Brixton sekitar pukul 7.50 malam (waktu tempatan) semalam, selepas insiden tembakan berlaku.
Polis Metropolitan berkata, dua lelaki itu ditemui dalam keadaan parah  di Railton Road. Meskipun perkhidmatan kecemasan memberikan bantuan perubatan, kedua-dua mereka disahkan mati di tempat kejadian.
Punca kecederaan  mereka bagaimanapun belum disahkan  dan polis masih menanti pengecaman rasmi kedua-dua mangsa.
Video kemalangan tersebut menunjukkan enjin kereta yang mereka naiki tercabut keluar dan tercampak  di seberang jalan selain tayar turut tercabut.
Sekurang-kurangnya empat buah kereta yang diletakkan di jalan itu rosak teruk dalam nahas tersebut.

Sementara itu, seorang penduduk melaporkan terdengar bunyi sekitar 12 das tembakan sebelum kemalangan berlaku.
Laporan menyebut bahawa dua individu yang menunggang motosikal berbalas tembakan dengan dua mangsa yang maut itu, sebelum kereta yang dinaiki mereka terbabas di jalan  sama.
“Saya amat terkejut mendengar dua individu terbunuh dalam kejadian tembakan di Railton Road.
“Saya bersimpati dengan ahli keluarga mereka yang terlibat serta semua yang menyaksikan keganasan di komuniti kita ini,” kata ahli Parlimen Dulwich & West Norwood, Helen Hayes. – Agensi


Hab Pemudahcara Perniagaan PKS percepat proses digitalisasi
Oleh KOSMO!

31 Oktober 2022, 7:15 pm
PETALING JAYA – SME Malaysia memperkenalkan sebuah ekosistem perniagaan berpacukan data, Hab Pemudahcara Perniagaan PKS  yang merupakan sebuah platform maya pertama seumpamanya untuk membantu Perusahaan Kecil dan Sederhana (PKS) memaksimumkan potensi perniagaan masing-masing.
Presiden SME Malaysia Kebangsaan, Ding Hong Sing berkata, menyedari keperluan segera untuk menyokong PKS tempatan berhubung persaingan, perubahan permintaan pasaran dan kerumitan perdagangan global, pihaknya mahu mempercepat proses pendigitalan oleh perniagaan tempatan melalui pengenalan platform maya ini.
“Transformasi digital kini menjadi lebih penting berbanding tempoh terdahulu.
“Ia merupakan komponen penting untuk membolehkan PKS mengoptimumkan perniagaan mereka dan seterusnya menyumbang kepada pertumbuhan ekonomi negara.
“Dengan kerjasama bersama Fusionex yang berperanan sebagai peneraju dalam inovasi sains data, ia akan menyelaraskan operasi dan menyelesaikan cabaran industri untuk memacu pertumbuhan eksponen kepada ahli kami,” katanya dalam kenyataan yang dikeluarkan.
Dikuasakan oleh teknologi Fusionex, Hab Pemudahcara Perniagaan PKS menawarkan satu set penyelesaian inovatif untuk memperkasa SME Malaysia dan ahlinya untuk menganjurkan acara secara hibrid dan mempamerkan tawaran mereka di kedua-dua dunia fizikal dan maya.

Hong Sing menjelaskan, platform ini akan menyediakan ruang untuk rangkaian dan peluang penglibatan SME di dalam teknologi kecerdasan buatan (AI) antaranya seperti sesi padanan perniagaan, business pitch, webinar dan persidangan yang dikuasakan AI.
Gabungan kukuh antara teknologi analisis data raya dan AI membolehkan pengguna platform ini memantau, mengukur dan mengurus hasil jualan, interaksi dalam talian dan analisis trend, agar keputusan perniagaan dapat dilakukan berpandukan maklumat yang dipacu oleh data. -KOSMO! ONLINE


Seorang lagi anak Allahyarham Fatin Hazlin Dahlia meninggal dunia
Oleh KAMALIZA KAMARUDDIN

31 Oktober 2022, 7:34 pm
SKUALA TERENGGANU – Anak kedua Allahyarhamah Fatin Hazlin Dahlia Mazlam, 30, yang terlibat dalam kemalangan di Setiu pada Jumaat lalu menghembuskan nafas terakhir hari ini.
Nur Qaireen Luthfia Mohd. Lekman, 5, meninggal dunia selepas hampir 67 jam bertarung nyawa di Unit Rawatan Rapi, Hospital Sultanah Nur Zahirah di sini pada 11.05 pagi.
Nenek kanak-kanak tersebut, Sharifah Suzi Suriani Sayed Anuar, 53, berkata, jenazah cucunya dikebumikan bersebelahan pusara ibu dan adik ketiganya di Tanah Perkuburan Islam Kampung Batu Hampar, Manir di sini selepas solat Asar tadi.
“Belum reda kesedihan kehilangan anak perempuan yang sedang sarat hamil dan cucu lelaki, seorang lagi meninggal dunia,” katanya ketika dihubungi Kosmo! di sini hari ini.
Kosmo! Ahad lalu melaporkan Fatin Hazlin Dahlia yang sedang hamil kembar dan anak istimewanya, Sayyid Uwais Al-Qarni Mohd. Lekman, 22 bulan, maut dalam kemalangan di KM 83, Jalan Kuala Terengganu – Kota Bahru berhampiran Kampung Bintang, Setiu pada Jumaat lalu.
Dalam kejadian pada pukul 4.40 petang itu, kenderaan pelbagai guna, Perodua Alza dinaiki mereka bertembung dengan sebuah lori tangki minyak.

Sewaktu kejadian, mereka dalam perjalanan ke Hospital Universiti Sains Malaysia (HUSM), Kubang Kerian untuk rawatan lanjutan Sayyid Uwais Al-Qarni yang menghidap penyakit saraf. – KOSMO! ONLINE


Tak tahan tohmahan, Fatin Afeefa henti berlakon?
Oleh HANISAH SELAMAT

31 Oktober 2022, 8:30 pm
PETALING JAYA – Enggan terus berhadapan tohmahan yang boleh menjejaskan emosi anak-anak membuatkan pelakon, Fatin Afeefa nekad meninggalkan dunia seni.
Katanya, keputusan tersebut diambil kerana tidak tahan hidup dalam situasi sedemikian.
Malah bintang FILEM Tentang Bulan itu turut mendedahkan sudah hampir setahun tidak memenuhi undangan lakonan.
“Saya sudah tak nak hidup macam ini. Saya sudah berhenti berlakon, menyanyi pun sudah tiada.
“Dari awal tahun lagi saya sudah berhenti (berlakon). Saya tak mahu lagi kehidupan macam ini.
“Hari ini saya tak tahu berapa hari bulan, pukul 12 tengahari, saya stop (berhenti),” katanya menerusi siaran langsung dalam TikTok, hari ini.

Dalam video tersebut, pemilik nama sebenar Fatin Nur Afifah Shamsudin, 28, itu menangis teresak-esak sambil sesekali terdiam menahan kesedihan.
Pelakon yang menceburi arena lakonan sejak kecil itu turut berharap orang yang menganiaya anaknya mendapat balasan.
“Aniaya anak yang belum baligh, hidup awak takkan tenang sampai bila-bila dan berdosa. Itu saja yang saya boleh cakap.
“Allah Maha mendengar dan Allah tak pernah kejam, Allah sayang,” luahnya yang sudah menangis dalam tempoh lama hingga matanya kelihatan membengkak.
Kata Fatin, tumpuan selepas ini hanya difokuskan terhadap kebajikan permata hati yang
memberinya kekuatan, serta memperkukuhkan lagi perniagaan.
Terdahulu, isu aktres itu bersama bekas suami yang juga pelakon hangat diperkatakan susulan perbalahan mengenai nafkah anak.
Pasangan berkenaan mendirikan rumah tangga pada 2013, namun mengambil keputusan berpisah empat tahun kemudian.
Mereka dikurniakan cahaya mata, Ivy Herra Sophia, 7, manakala putera sulungnya, Adam Aisy Arrian, 9, adalah anak daripada perkahwinan pertamanya yang tidak diperincikan.
Sementara itu, dalam perkongsian sama Fatin turut menzahirkan rasa kecewa atas kenyataan bekas suaminya itu berkenaan status Arrian.
“Bagi Arrian, Adam daddy (ayah) dia. Saya tak boleh nak cakap lebih terperinci tapi untuk seorang anak yang anggap awak daddy dia, kenapa sanggup cakap macam ini?
“Setiap kali lepas solat, Arrian doakan untuk daddy dia tetapi selama ini awak keluarkan statement (kenyataan) pasal dia yang tidak baik, apa salah Arrian?
“Ini yang awak (Adam) nak kan? Nak bagi tahu satu dunia yang saya ni ‘fragile’. Awak dah dapat apa yang awak nak,” katanya lagi. – KOSMO! ONLINE


KPJ gantung tugas individu pijak kolam Deepavali
Oleh ALWANI ZAFIRAH

31 Oktober 2022, 9:27 pm
KUALA LUMPUR – Individu yang terlibat dalam video tular memijak serta merosakkan hiasan lantai tradisional sempena Deepavali di salah sebuah Hospital Pakar KPJ baru-baru ini telah digantung tugas sementara menunggu siasatan selesai.
KPJ Healthcare Berhad (KPJ Healthcare) dalam satu kenyataan hari ini memohon maaf secara terbuka kepada seluruh rakyat Malaysia, khusus buat masyarakat kaum India susulan tindakan tidak bermoral kakitangannya itu.
Katanya, sebagai penyedia perkhidmatan penjagaan kesihatan, pihaknya sentiasa menyantuni dan menghormati kepelbagaian budaya di Malaysia.
“Kami ingin menyatakan dengan jelas bahawa KPJ Healthcare tidak membenarkan tindakan sedemikian dan sama sekali tidak mencerminkan budaya, nilai atau amalan kami.
“Kami kecewa dengan tindakan tidak bertanggungjawab individu ini dan pihak terbabit telah digantung kerja sementara menunggu siasatan lanjut.
“Kami juga telah membuat laporan polis mengenai insiden tersebut dan akan terus memberikan kerjasama kepada pihak berkuasa berkaitan perkara ini,” jelasnya.

Terdahulu, Kosmo! melaporkan dua kakitangan hospital berkenaan direman tiga hari bagi membantu siasatan berhubung insiden tersebut.
Ketua Polis Daerah Klang Utara, Asisten Komisioner S Vijaya Rao berkata, kedua-dua suspek berusia 20-an dan 30-an itu ditahan jam 11 malam tadi selepas hadir memberikan keterangan di Ibu Pejabat Polis Daerah (IPD) ini. – KOSMO! ONLINE.


Wanita geram anak jiran conteng tembok rumah
Oleh KOSMO!

31 Oktober 2022, 7:00 pm
JAKARTA – Seorang wanita di Indonesia meluahkan rasa kesal atas tindakan anak  jiran  yang didakwa menconteng tembok hadapan rumahnya yang baru sahaja diubah suai, lapor portal berita Wolipop semalam.
Berdasarkan video tular di TikTok, wanita tersebut berkata, apa yang lebih menyakitkan hati adalah ibu kanak-kanak tersebut atau jirannya tidak menegur perbuatan itu, bahkan membela sikap anaknya.
“Saya baru sahaja mengubah suai rumah dengan keadaan yang cantik namun, sakit hati apabila melihat tembok hadapan rumah habis diconteng.
“Sudahlah cat yang dipakai bukan daripada jenis murah. Apabila ditegur anaknya, ibu bapanya akan marah kerana sebelum ini pun mereka membela si anak apabila kami menegur,” ujar wanita berkenaan.
Tambah wanita tersebut, anak jirannya itu turut merosakkan loceng rumahnya yang dipasang pada pagar hadapan.
“Sebelum ini, kami ada memasang loceng untuk memudahkan tetamu atau penghantar bungkusan menekan loceng.

“Namun, anak jiran saya sering menekan loceng itu setiap hari dan tiba-tiba sahaja ia rosak serta dipijak-pijak oleh kanak-kanak itu.
“Serba salah mempunyai jiran begini. Hidup berjiran sepatutnya saling bertolak ansur dan memahami, sukar betul kalau begini,” ujarnya.
Perkongsian wanita tersebut menjadi tular dengan netizen memberikan pelbagai komen.
“Anda perlu lebih tegas dalam menegur termasuk menegur ibu bapanya. Tanggungjawab ibu bapa adalah mendidika anaknya agar tidak merosakkan harta benda orang lain,” kata seorang netizen. – Agensi


Jualan jeli Bellrossa Advance sasar 100,000 kotak sebulan
Oleh KOSMO!

31 Oktober 2022, 6:57 pm
PETALING JAYA –  Fellera Beauty Malaysia Sdn Bhd. pengeluar produk penjagaan kecantikan dan kesihatan, mengunjurkan jualan bagi jeli Bellrossa Advances sebanyak 100,000 kotak sebulan.
Pengasas syarikat, Syarifah Nur Fakhirah Syed Muhsin berkata, sasaran jualan tersebut mampu dicapainya memandangkan testimoni positif daripada pelanggan sedia ada menyokong pertumbuhan jualan ekoran jeli tersebut berjaya meningkatkan tahap kesihatan pelanggan khususnya golongan wanita.
Menurut beliau, produk yang dihasilkan daripada kajian dan pembangunan yang teliti dan digunakan terlebih dahulu oleh dirinya ternyata berjaya sehingga memberi manfaat daripada segi penampilan diri yang lebih menarik berbanding sebelumnya.

“Ia bukan produk jamu tetapi kandungan jamu hanya 30 peratus manakala selebihnya adalah daripada bahan semula jadi termasuk esktrak buah-buahan,” katanya dalam kenyataan yang dikeluarkan di sini baru-baru ini.
Syarifah Nur Fakhirah menerangkan, syarikat juga memperkenalkan produk  Jus Brightskin untuk wanita dan lelaki bertujuan untuk membantu menyelesaikan masalah kesihatan dalaman berkaitan haid, senggugut dan komplikasi masalah kulit.
Produk yang dijual pada harga di bawah RM80 seunit itu memiliki kandungan anti oksida yang tinggi menjadikan ia sebagai satu suplimen yang lengkap untuk golongan wanita.

Tambah beliau, melalui sokongan daripada 3,200 pengedarnya di seluruh negara sasaran jualan sehingga satu juta kotak dalam tempoh enam bulan akan datang bakal direalisasikannya dengan berkesan. -KOSMO! ONLINE


Plot twist, tumbuk adik sebab tinggal ibu sakit?
Oleh KOSMO!

31 Oktober 2022, 7:19 pm
PETALING JAYA – Video lelaki menumbuk seorang gadis yang tular sejak semalam didakwa kerana masalah keluarga dan dipercayai berlaku di sebuah hospital di Kota Kinabalu, Sabah.
Difahamkan kejadian itu berlaku kerana lelaki berkenaan yang didakwa abang kepada gadis itu terlalu marah kerana gadis itu dikatakan meninggalkan ibunya yang sedang sakit untuk berjumpa dengan kekasihnya.
Bagaimanapun, Ketua Polis Daerah Kota Kinabalu, Asisten Komisioner Mohd Zaidi Abdullah berkata, pihaknya belum menerima sebarang maklumat atau laporan polis mengenai kejadian itu sama ada benar ia berlaku di Kota Kinabalu.
Walaupun begitu, pihaknya sedang menjalankan siasatan mengenai video tular berkenaan dan meminta kerjasama dari semua pihak untuk tampil memberikan maklumat mengenai kejadian itu.
Terdahulu menerusi ruangan komen di beberapa laman media sosial mendakwa kejadian itu melibatkan pergaduhan adik beradik dan lelaki yang memukul perempuan itu adalah abang kepada mangsa.
“Sebenarnya perempuan itu yang salah, dia bagi tinggal mamanya yang tengah sakit tenat sendiri di rumah semata-mata mahu jumpa teman lelakinya, jadi yang pukul dia itu abang kandungnya sendiri,”tulis Mohammadzaidi Asnawi.

Selain pengguna media sosial, kejadian itu turut menarik perhatian beberapa orang artis yang turut meluahkan kemarahan mereka antaranya, penyanyi Syafiq Farhain.
“Nak je aku jumpa mamat ni, ” ujarnya.
Terdahulu, video berdurasi 18 saat itu menunjukkan seorang remaja lelaki menampar muka remaja perempuan beberapa kali sehingga tertolak ke dinding sebelum menendang dan melibasnya dengan selipar berkali-kali.
Remaja perempuan tersebut dilihat menangis dan mengerang kesakitan di tepi dinding tanpa mampu berbuat apa-apa.
Video tersebut mencetuskan kemarahan orang ramai termasuk selebriti tempatan yang turut berang mahukan keadilan untuk remaja perempuan itu.-KOSMO! ONLINE


Saksi cuba beri bantuan pernafasan tetapi mangsa sudah mati
Oleh KOSMO!

31 Oktober 2022, 8:00 pm
SEOUL – Beberapa pengunjung yang berada di sekitar lokasi rempuhan di daerah Itaewon, Korea Selatan, menceritakan detik cemas ketika diminta memberikan bantuan pernafasan resusitasi kardiopulmonari (CPR) kepada mangsa  insiden tersebut meskipun tidak pernah melakukannya sebelum ini.
Menurut laporan Badan Penyiaran Britain (BBC), seorang pelancong Sepanyol dikenali sebagai Ana dan rakannya, Melissa dari Jerman, berada di sebuah bar bersebelahan lokasi berlakunya rempuhan di Itaewon.
Ketika mahu meninggalkan premis itu sekitar pukul 11 malam (waktu tempatan), mereka melihat ambulans tiba dan anggota polis berlari-lari sambil meminta orang ramai memberi laluan untuk membawa mayat dan individu yang cedera.
“Mangsa begitu ramai sehinggakan mereka meminta pengunjung melakukan CPR. Jadi, semua orang mula membantu termasuk dua rakan kami yang sememangnya tahu melakukan bantuan tersebut.
“Tiga minit  kemudian, mereka (rakan-rakan) datang kembali sambil menangis dan berada dalam keadaan trauma. Ini kerana mereka telah cuba menyelamatkan lima atau enam orang dan kesemua mangsa meninggal dunia di pangkuan mereka,” kata Ana.
Tambah Ana, dia kemudian membantu dua mangsa dan memberikan bantuan CPR dengan mengikuti arahan diberikan kerana tidak pernah melakukannya sebelum ini.

“Mereka memberitahu saya mengenai bagaimana cara untuk memegang kepala dan membuka mulut mangsa.
“Saya telah cuba menyelamatkan mereka, namun kedua-duanya meninggal dunia. Kebanyakan mangsa yang dibawa untuk diberikan bantuan CPR sudah tidak bernafas, jadi, tiada apa-apa yang boleh kami lakukan,” ujarnya.
Beribu-ribu pengunjung dengan kebanyakan mereka berusia dalam lingkungan 20-an berkumpul di Itaewon dengan memakai kostum Halloween, Sabtu malam  ketika penduduk Korea Selatan akhirnya dibenarkan berparti selepas lebih  dua tahun menjalani sekatan Covid-19.
Sambutan tersebut bagaimanapun bertukar tragedi apabila 154 orang mati dan lebih 130 lagi cedera ketika pengunjung saling menolak sehingga menyebabkan ramai mengalami sesak nafas akibat dipijak dan dirempuh. – Agensi


Polis rampas cecair syabu 1.8 tan bernilai RM662 juta
Oleh KOSMO!

31 Oktober 2022, 9:00 pm
HONG KONG – Polis merampas cecair syabu bernilai AS$140 juta (RM662 juta) yang disembunyikan sebagai air kelapa dalam rampasan dadah terbesar di Hong Kong pada minggu lalu, lapor laman berita Wion News.
Pasukan kastam menemui dadah seberat 1.8 tan itu di atas sebuah kapal kargo yang dalam perjalanan menuju ke Sydney, Australia dan berasal dari Mexico.
Menurut pihak berkuasa, cecair syabu  itu ditemui tersembunyi di dalam lebih separuh daripada 3,600 karton air kelapa.
Penemuan itu adalah hasil kerjasama antara Polis Persekutuan Australia (AFP),  Polis Sempadan Australia (ABF) serta  Kastam dan Eksais Hong Kong.
Pihak berkuasa Hong Kong dan Australia itu dilaporkan menerima maklumat daripada  pegawai-pegawai Mexico melalui pertukaran risikan.
“Pegawai Mexico menggunakan rangkaian antarabangsa mereka untuk memberi amaran kepada pegawai AFP di Hong Kong tentang kargo mencurigakan yang dihantar dari Mexio ke Australia melalui Hong Kong.

Siasatan berterusan dilakukan oleh pihak kami untuk mengenal pasti kumpulan penjenayah berat rentas negara yang terlibat dalam komplot ini,” kata AFP dalam satu kenyataan.
Pihak berkuasa berkata, dadah itu jika sampai ke Australia, boleh dijual kepada 18 juta orang.
Menurut pihak berkuasa, ini kali pertama penghantaran air kelapa digeledah sejak tahun 2016. Kartel dadah Mexico jarang menggunakan cara demikian untuk menghantar dadah. Kali terakhir rampasan serupa dibuat melibatkan cuma  6 kilogram dadah.
Rampasan terbaharu polis Hong Kong itu dibuat beberapa hari selepas agensi penguatkuasaan pulau itu merampas syabu  bernilai AS$14 juta (RM66 juta) yang disembunyikan dalam peralatan elektrik, juga menuju ke Australia. – Agensi


Astana Mini Series bicara tentang dunia pergigian
Oleh MOHAMMAD SHAHEMY AZMI

31 Oktober 2022, 6:57 pm
BERMULA dengan minat yang tinggi dalam bidang pengarahan dan selok-belok belakang tabir, pelakon Luqman Hafidz mengorak langkah berani berjinak-jinak di kerusi pengarah.
Luqman memulakan kariernya sebagai pengarah menerusi sebuah drama bersiri pendek enam episod, Astana Mini Series.
Drama bersiri terbitan Astana Motion Studio Sdn. Bhd. itu ibarat membuka langkah baharu buat Luqman selepas mencipta nama sebagai pelakon menerusi filem Ola Bola.
Sejak karier seninya bermula pada 2017, dia berasa bertuah kerana sering menerima peluang baharu dalam pelbagai cabang seni kreatif seperti teater, penulisan skrip, pengacaraan dan terbaharu, pengarahan.
“Saya jadikan peluang duduk di kerusi pengarah sebagai tiket untuk masa depan. Kebetulan pula saya memang minat dengan penulisan cerita dan skrip, lakon layar serta sinematografi,” katanya.
Cerita Luqman, peluang tersebut bermula dengan perkenalannya bersama penerbit yang juga doktor gigi, Dr. Tengku Afiq Bukhari di sebuah klinik gigi.

“Hubungan kami bermula sebagai doktor dan pesakit sebenarnya. Kebetulan, ketika mendapatkan rawatan, saya baru selesai buat satu filem pendek. Selepas berbual, saya tunjukkan kepada Afiq filem pendek itu.
“Rupa-rupanya dia berminat (karya seni) dan bertanya jika saya boleh mengarahkan siri mini untuk klinik giginya bagi mendidik masyarakat tentang dunia pergigian.
“Tetapi dia mahu siri mini itu dihasilkan dalam bentuk hiburan dan santai, bukannya format dokumentari atau iklan,” jelasnya.
Sementara itu menurut penerbitnya, Tengku Afiq Bukhari, dia sudah lama mencari peluang untuk menghasilkan dokumentasi pergigian yang berbentuk filem pendek atau siri.
LUQMAN HAFIDZ teruja dan gembira apabila diberi peluang untuk mengarah Astana Mini Series.
Misinya demi menyuntik kesedaran umum tentang kepentingan penjagaan gigi yang betul dalam kalangan masyarakat.
“Apabila saya berkenalan dengan Luqman untuk rawatan giginya, saya tertarik untuk bekerjasama dengan dia bagi merealisasikan hasrat ini.
“Alhamdulillah kami ada keserasian walaupun baru kenal dan berkawan. Malah, kreativiti dan pemikiran Luqman terhadap karya seni selari dengan cara saya,” katanya.
Siri mini tersebut dibintangi oleh Luqman, Nas-T, Cik Manggis, Dr. Syed Ridzwan, Naqiu, Sara Ali, Beto Kusyairy, Mustapha Kamal, Pablo Amirul dan Ezzaty Abdullah.
Penggambaran Astana Mini Series mengambil masa selama enam hari di Bukit Jelutong, Shah Alam dengan kos produksi sebanyak RM70,000.
Naskhah tersebut akan ditayangkan menerusi saluran YouTube, Astana Motion Studio bermula esok, 1 November. – KOSMO! ONLINE


PRU15: BN Kelantan hantar nama Annuar Musa kekal bertanding di Ketereh
Oleh MUHAMMAD AYMAN GHAFFA dan ROSMIZAN RESDI

31 Oktober 2022, 6:56 pm
MACHANG – Barisan Nasional (BN) Kelantan sudah meletakkan nama Ketua Bahagian UMNO Ketereh, Tan Sri Annuar Musa untuk kekal sebagai calon parti itu di Parlimen Ketereh pada Pilihan Raya Umum ke-15 (PRU15).
Pengerusinya, Datuk Ahmad Jazlan Yaakub berkata, pencalonan itu selari dengan status Annuar selaku penyandang kerusi Parlimen berkenaan sebelum ini.
Menurutnya, selain Annuar yang merupakan Menteri Komunikasi dan Multimedia, penyandang kerusi Parlimen Gua Musang, Tengku Razaleigh Hamzah atau Ku Li turut dicalonkan pada PRU15.
“Selain kedua-dua individu itu, BN Kelantan turut menamakan saya sebagai penyandang dan memenangi kerusi Parlimen Machang pada Pilihan Raya Umum ke-14 (PRU14).
“Tugas saya di peringkat negeri sudah selesai dengan mengemukakan semua senarai calon untuk mewakili BN pada PRU15,” katanya pada sidang akhbar selepas Majlis Pelancaran Jentera BN Kelantan di Labok di sini hari ini.
Mengulas lanjut, Ahmad Jazlan berkata, senarai calon BN Kelantan telah diserahkan kepada Pengerusi BN, Datuk Seri Ahmad Zahid Hamidi dan beliau akan membuat keputusan akhir nanti.

Katanya, setakat ini, tiada individu boleh mengaku sebagai calon BN terutamanya di Kelantan meskipun namanya disebut-sebut untuk bertanding selagi borang pencalonan belum diserahkan kepada Pengurus Suruhanjaya Pilihan Raya (SPR).
“Jadi, Semua yang tersebar berkait dengan calon itu hanya khabar angin,” ujarnya.
Sebelum ini, terdapat desas-desus yang mengatakan nama Annuar Musa tidak tersenarai sebagai calon pada PRU15.
Pada PRU14, Annuar berjaya mempertahankan kerusi Parlimen Ketereh yang menjadi kubu kuat BN dengan meraih majoriti sebanyak 4,626 undi dengan menewaskan Wan Ismail Wan Jusoh yang merupakan calon Pas dan Datuk Dr. Mohd. Radzi Jidin daripada Pakatan Harapan. – KOSMO! ONLINE


20 penyanyi meriahkan konsert percuma Absolut Music Festival
Oleh NUR EMIRA SAIZALI

31 Oktober 2022, 5:45 pm
SEDAR tentang lambakan konsert penyanyi tanah air dan antarabangsa, Absolut Events & Management Sdn. Bhd. dengan kerjasama jenama ELFBAR bakal menganjurkan sebuah konsert percuma pada 4 hingga 6 November depan.
Acara yang diberi nama Absolut Music Festival 2022 (AMF2022) itu julung-julung kali diadakan yang menggabungkan muzik dan makanan dalam satu bumbung kepada para pengunjung yang hadir.
Menurut Pengarah Operasi Absolut Event and Management, Ben Ali, menawarkan konsert secara percuma kepada para pengunjung merupakan salah satu strategi untuk menarik minat ramai pencinta muzik ke acara tersebut.
Ujarnya, lambakan konsert pada tarikh sama turut menjadi faktor tercetusnya idea untuk mengutip sebarang bayaran daripada pengunjung.
“Konsert kami percuma, itu kekuatan AMF2022. Jika kami buat konsert berbayar, agak susah untuk dijual memandangkan banyak lagi konsert lain yang dianjurkan.
“Kami perlu bersaing dan jika dilihat pada acara berbayar lain, mereka perlu menurunkan harga tiket untuk melariskan jualan. Jadi, kami nak elakkan perkara tersebut,” katanya.

Dalam pada itu, Ben berpendapat pemilihan lokasi acara turut memberi impak terhadap penganjuran sesebuah konsert dan mereka sangat menitikberatkan faktor cuaca dan keselesaan pengunjung.
Memantau ramalan cuaca merupakan antara yang dilakukan oleh pihaknya buat masa ini bagi memastikan segala persiapan dilakukan dan acara tersebut berjalan dengan lancar.
Katanya, ramalan hujan juga antara sebab mereka memilih Bandar Malaysia, Kuala Lumpur sebagai lokasi untuk AMF2022.
“Pada asalnya kami hendak adakan AMF2022 di sekitar Bukit Jalil tetapi disebabkan ramalan cuaca, kami mencari lokasi yang mempunyi kawasan berbumbung sekiranya hujan.
“Bandar Malaysia dilihat sangat strategik kerana memiliki kawasan berbumbung yang mampu memuatkan lebih 30,000 orang dalam satu masa.
“Lokasi itu masih open air tetapi jika hujan, semuanya masih selamat malah lengkap juga dengan fasiliti lain seperti surau dan parkir kereta yang luas,” katanya lagi.
Konsert tiga hari
Bercerita lanjut, 20 penyanyi terkenal bakal dibahagikan untuk konsert yang akan berlangsung selama tiga hari beturut-turut itu.
Katanya, konsert selama tiga hari itu bakal mempunyai tema berbeza iaitu Retro Night (hari pertama), Pop dan Girls Group (hari kedua) dan Rock dan Hip-Hop (hari ketiga).
“Untuk hari pertama, antara artis yang mengisi tema retro ialah Alleycats, Kugiran Masdo dan Search. Kemudian hari kedua pula dihiasi dengan Akim & The Majistret, Dolla, Andi Bernadee, Janna Nick dan
“Sementara, untuk hari terakhir, pengunjung bakal dihiburkan dengan persembahan hebat daripada Faizal Tahir, Joe Flizzow, Aman Ra dan Floor 88,” ujarnya.
Selain konsert, seramai lebih 100 selebriti tanah air termasuk pempengaruh media sosial bakal memeriahkan AMF2022 seperti Aedy Ashraf, Meerqeen, Anna Jobling, Uqasha Senrose, Emma Maembong, Hannah Delisha dan ramai lagi.
Sebagai penganjur, dia sangat menekankan aspek kepuasa dan berharap setiap pengunjung yang hadir dapat berhibur dengan kepelbagai muzik serta ratusan hidangan kelak.
“Kepuasan penonton merupakan sesuatu yang hendak kami berikan sepanjang acara berlangsung selama tiga hari.
“Bukan sahaja berhibur tanpa henti, malah mereka juga boleh menikmati ratusan jenis makanan dan minuman yang dijual lebih 100 gerai nanti,” ujarnya lagi. – KOSMO! ONLINE


Shahidan Kassim, Zahidi Zainul dan Annuar Musa digugurkan? | 15 MINIT MMTV 31 Oktober 2022
Oleh KOSMO!

31 Oktober 2022, 6:48 pm


PRU15: Polis P. Pinang kenal pasti tiga kawasan panas
Oleh SAFINA RAMLI

31 Oktober 2022, 5:13 pm
GEORGE TOWN – Polis Pulau Pinang mengenal pasti sekurang-kurangnya tiga kawasan berstatus ‘hotspot’ di negeri ini pada Pilihan Raya Umum Ke-15 (PRU15) yang akan berlangsung 19 November ini.
Ketua Polis Negeri, Datuk Mohd. Shuhaily Mohd. Zain berkata, kawasan di Parlimen Permatang Pauh, Batu Kawan dan Balik Pulau telah dikenal pasti sebagai lokasi panas berdasarkan insiden-insiden yang berlaku ketika PRU14.
“Ada insiden pada PRU14 berlaku seperti ada pihak yang menahan kereta polis dan kereta Suruhanjaya Pilihanraya Malaysia (SPR). Kita harap insiden sedemikian tidak berlaku pada pilihan raya kali ini.
”Pada masa ini menerusi risikan kita tidak ada maklumat yang menyatakan bahawa tempat-tempat ini akan berlaku situasi sebegitu,” katanya dalam sidang akhbar di Ibu Pejabat Polis Kontinjen (IPK) Pulau Pinang di sini hari ini.
Menurut Mohd. Shuhaily, PDRM Kontinjen Pulau Pinang telah membahagikan penugasan pilihan raya kepada dua skop besar iaitu melibatkan penugasan yang dipohon oleh SPR.
Katanya, skop kedua adalah memastikan keselamatan rakyat terjamin bermula dari tempoh penamaan calon hingga keputusan pilihan raya.

”Seramai 4,514 anggota dan pegawai polis iaitu 73.51 peratus daripada keseluruhan jumlah anggota di kontinjen Pulau Pinang digerakkan untuk penugasan sepanjang PRU15.
”PDRM Pulau Pinang di peringkat daerah dan kontinjen telah mengadakan beberapa siri perbincangan dan perincian penugasan dengan pihak SPR,” ujarnya.
Beliau memberitahu, pihak polis juga akan mengadakan pertemuan dengan semua calon atau wakil calon PRU15 bagi mengingatkan mereka tentang peraturan serta undang-undang pilihan raya yang perlu dipatuhi sepanjang tempoh berkempen.
Selain itu kata beliau, pihaknya juga telah memohon bantuan Ibu Pejabat PDRM Bukit Aman untuk memaklumkan kepada kontinjen Pulau Pinang sekiranya terdapat laman-laman web yang menyebarkan maklumat palsu atau melakukan provokasi.
“Semua parti yang bertanding diharapkan dapat bersaing dengan sihat dan bertanggungjawab.
”Kepada penyokong parti, saya menyeru supaya berkempen dengan matang serta mengawal emosi dan mengelak daripada memprovokasi mana-mana pihak,” tambahnya. – KOSMO! ONLINE


Lebih 25 rumah rosak dilanda ribut di Marang
Oleh MOHD AZLI ADLAN

31 Oktober 2022, 6:51 pm
MARANG – Kira-kira 25 premis termasuk kediaman penduduk dan premis perniagaan mengalami kerosakan akibat ribut di Kampung Undang di sini hari ini.
Kejadian ribut berserta puting beliung selama kira-kira 10 minit itu berlaku pada pukul 2.40 petang.
Seorang mangsa, Jamsari Mohamad, 16, berkata, ribut terbabit menyebabkan kesemua bumbung rumahnya rosak diterbangkan angin kencang.
“Sewaktu kejadian, saya berada di rumah bersama ibu, Minah Mat Ali, 69, sebelum mendengar bunyi angin kuat dari luar rumah.
“Tanpa fikir panjang, saya membawa ibu keluar untuk menyelamatkan diri. Kami sayu melihat satu persatu atap rumah tercabut,” katanya ketika ditemui Kosmo! di Kampung Undang di sini hari ini.
Jamsari berkata, ini pertama kali rumah keluarganya yang didiaminya sejak hampir 40 tahun rosak dilanda ribut.

Seorang lagi mangsa, Rosmawati Mohd Saffi, 46, pula memberitahu, sebahagian barangan di kedai runcitnya rosak ditimpa hujan apabila atap bumbungnya diterbangkan angin.
“Sewaktu kejadian, kedai runcit dijaga anak perempuan, Norhanis Naziha Adnan, 18, bersendirian.
“Saya bergegas ke kedai runcit selepas dia menghubungi saya dengan menangis ketakutan,” katanya. – KOSMO! ONLINE


Elon Musk nafi akan pecat majoriti pekerja Twitter
Oleh KOSMO!

31 Oktober 2022, 6:30 pm
WASHINGTON – Manusia terkaya di dunia, Elon Musk menafikan laporan akhbar The New York Times bahawa beliau merancang untuk memberhentikan sebahagian besar pekerja Twitter menjelang November ini  bagi mengelak daripada perlu membuat pembayaran kepada mereka, lapor Badan Penyiaran Britain (BBC) hari ini.
Minggu lalu, Musk melengkapkan proses pengambilalihan platform media sosial itu dengan bayaran AS$44 bilion (RM208 bilion) selepas berbulan-bulan berdepan pertikaian undang-undang.
Langkah itu sekali gus menyaksikan beberapa individu  memegang jawatan tertinggi di Twitter dipecat termasuk Ketua Pegawai Eksekutif, Parag Agrawal, Pengerusi dan Ketua Pegawai Kewangan syarikat itu.
Hujung minggu lepas, The New York Times melaporkan bahawa Musk turut mengarahkan pemberhentian kakitangan laman media sosial itu secara besar-besaran.
Menurut akhbar tersebut, proses pemberhentian itu akan berlaku sebelum esok, apabila pekerja dijangka menerima geran saham syarikat itu sebagai sebahagian besar daripada perjanjian pembayaran mereka.
Ketika menjawab laporan tersebut yang diutarakan seorang pengguna di Twitter, Musk berkata: “Ini tidak benar.”

Berita itu bagaimanapun menjadi topik perbincangan di platform tersebut, dengan ramai yang cuba meneka bagaimana Twitter akan beroperasi di bawah kendalian Musk.
Ada antara pengguna menyuarakan kebimbangan mengenai dasar kebebasan bersuara seperti yang diperjuangkan bilionair itu mungkin bermaksud individu yang sebelum ini diharamkan di Twitter kerana isu berita palsu mungkin dibenarkan kembali ke platform itu. – Agensi


Dua rakan ditangkap edar dadah
Oleh ASLIZA MUSA

31 Oktober 2022, 5:08 pm
IPOH – Polis menahan dua lelaki dan merampas 4.6 kilogram (kg) dadah jenis methamphetamine dan heroin bernilai RM161,542.50 dalam dua tangkapan berasingan di Bidor dan Teluk Intan kelmarin.
Ketua Polis Perak, Datuk Mohd. Yusri Hassan Basri berkata, suspek pertama berusia 22 tahun itu ditahan di tepi jalan di kawasan Bidor pada pukul 9.15 malam.
Katanya, pemeriksaan ke atas lelaki yang juga penganggur itu menemukan 17 peket plastik lutsinar disyaki dadah jenis methamphetamine seberat 14.0 gram dan 10 bungkus plastik bahan disyaki heroin seberat 4,575.50 gram.
“Susulan tangkapan ke atas suspek terbabit, pihak polis berjaya memberkas rakannya berusia 37 tahun di Changkat Jong, Teluk Intan sejam kemudian.
“Ujian saringan air kencing yang dijalankan ke atas dua-dua suspek mendapati positif methamphetamine dan masing-masing mempunyai rekod lampau bersabit kes dadah dan jenayah,” katanya pada sidang akhbar di Ibu Pejabat Polis Kontinjen (IPK) Perak di sini hari ini.
Menurut beliau, suspek disyaki terlibat aktif dalam kegiatan pengedaran dadah sejak awal tahun ini dan dadah tersebut diedarkan di kawasan Tapah, Bidor dan Teluk Intan.

Katanya, jumlah dadah yang dirampas itu boleh digunakan untuk 15,000 orang penagih.
“Dalam serbuan itu kita turut menyita sebuah kereta bernilai RM15,000. Anggaran nilai keseluruhan rampasan yang disiasat di bawah Akta Pelucutan Harta 1988 berjumlah RM176,542.50.
“Kedua-dua suspek direman tujuh hari sejak semalam hingga Sabtu ini bagi membantu siasatan mengikut Seksyen 39B Akta Dadah Berbahaya 1952,” katanya. – KOSMO! ONLINE


Shiha Zikir ambil risiko lakonkan sendiri babak aksi
Oleh MOHAMMAD SHAHEMY AZMI

31 Oktober 2022, 5:45 pm
PETALING JAYA – “Segala risiko yang terjadi saya akan tanggung sebab saya sendiri yang mahu lakukan babak aksi.”
Demikian kata penyanyi dan juga pelakon Shiha Zikir sewaktu berkongsi keterujaannya apabila mahu melakukan sendiri adegan lasak termasuk aksi pertarungan dalam sebuah filem epik berjudul Legenda Kaling yang bakal dilakonkannya.
Shiha atau nama lengkapnya Nurshiha Mohd. Zikir berkata, dia sendiri meminta untuk melakukan aksi lasak walaupun mengetahui risiko kecederaan yang mungkin dialaminya nanti.
“Saya sendiri yang mahu melakukan babak aksi dalam filem Legenda Kaling. Dari segi persediaan, saya akan menjalani latihan terlebih dahulu nanti.
“Dalam filem tersebut, ada beberapa adegan lasak termasuk aksi tertarungan. Namun semuanya atas risiko dan tanggungjawab saya sendiri,” katanya kepada Kosmo! Online.
Meskipun pelakon lagak ngeri disediakan, Shiha bertegas mahu melakukan sendiri babak aksi kerana sukakan cabaran dan mahu menguji kemampuan.

Lebih membuatkan Shiha teruja apabila filem Legenda Kaling itu menjadi karya sulung yang diterbitkan syarikatnya, Shiha Zikir Empire Holdings Sdn. Bhd.
Bahkan penyanyi lagu Aewo itu sendiri bertindak sebagai Penerbit Eksekutif bagi filem tersebut.
“Selain berlakon, saya menjadi Penerbit Eksekutif bagi filem Legenda Kaling bawah syarikat sendiri, Shiha Zikir Empire.
“Filem ini bercerita tentang pahlawan di Sarawak. Biarpun berlatar belakang filem epik, tapi naskhah ini akan dihasilkan dalam bentuk fantasi dan banyak bermain kesan elemen kesan khas (CGI),” ujarnya.
Memulakan penggambaran pada 12 November ini, Legenda Kaling menampilkan lakonan Zahiril Adzim, Saiful Apek, Ebby Saiful dan seorang heroin baharu yang akan diperkenalkan nanti.
“Penggambaran akan dilakukan di dalam hutan di sekitar Selangor dan Kuala Lumpur selama sebulan. Filem ini diarahkan oleh pengarah dan juga penulis skrip, Azril,” ujar Shiha.
Shiha yang ditemui selepas pementasan teater muzikal, Jula Juli Bintang Tujuh di Istana Budaya baru-baru ini turut berkongsi rasa gembira kerana semuanya berjalan dengan lancar.
Dia juga bersyukur kerana teater pertama lakonannya itu diterima baik penonton meskipun mengalami sedikit masalah kesihatan.
“Dua hari sebelum pementasan, saya diserang sakit tekak dan selesema sehingga perlu bergantung dengan bantuan ubat-ubatan.
“Alhamdulillah, semuanya berjalan dengan baik walaupun dalam keadaan hidung saya berair. Terima kasih kepada penonton yang hadir menyaksikan Jula Juli Bintang tujuh,” katanya. – KOSMO! ONLINE


‘Raja playboy’ pernah berkahwin 87 kali
Oleh KOSMO!

31 Oktober 2022, 5:45 pm
JAKARTA – Seorang warga emas dari Majalengka, wilayah Jawa Barat digelar ‘Raja Playboy’ kerana pernah berkahwin sebanyak 87 kali, lapor laman berita Tribunnews kelmarin.
Lelaki  hanya dikenali sebagai Kaan, 61, itu mengaku sedang merancang untuk perkahwinannya yang ke-88 dengan salah seorang bekas isterinya.
Menurut Kaan, dia tidak dapat menolak bekas isterinya itu untuk kembali kepadanya kerana wanita berkenaan amat ‘tergila-gilakannya’.
“Saya merancang untuk berkahwin dengan bekas isteri daripada perkahwinan ke-86. Meskipun sudah lama berpisah, perasaan cinta antara kami masih kuat dan saya enggan mempermainkan perasannya.
“Selama ini juga, dia masih ‘tergila-gilakan’ saya walaupun usia perkahwinan kami dahulu hanya sebulan,” kata Kaan.
Tambah Kaan yang bekerja sebagai petani, dia mula berkahwin sejak berusia 14 tahun dan gadis pertama yang dinikahinya berusia 16 tahun.

Menurutnya, disebabkan sikapnya yang kurang baik ketika itu, isterinya meminta agar dia diceraikan selepas perkahwinan mereka bertahan selama dua tahun.
Disebabkan peristiwa tersebut, Kaan mengaku berasa marah kepada bekas isterinya justeru, dia mencari ilmu ‘kerohanian’ untuk membuatkan ramai wanita jatuh cinta kepadanya.
“Namun, saya tidak mahu melakukan perkara yang tidak elok kepada wanita yang saya kenali dan enggan mempermainkan perasaan mereka.
“Daripada membuat maksiat, lebih baik saya berkahwin,” kata Kaan. – Agensi


Suhaz Esports kenal pasti bakat baharu
Oleh MUHAMMAD ZUHAILY BADLISHAH

31 Oktober 2022, 4:49 pm
KUALA LUMPUR – Pasukan Suhaz Esports bercadang menjadikan Kejohanan Terbuka Suhaz bagi permainan Mobile Legends sebagai platform mencari bakat-bakat baharu untuk diserapkan ke dalam skuad utama.
Pengurus pasukan Suhaz Esports, Mohd. Nur Firdauz Mohd. Konsul tidak menolak kemungkinan untuk menganjurkan kejohanan itu secara tahunan selepas melihat sambutan menggalakkan daripada para peserta.
Kejohanan kali pertama diadakan di AEON AU2 di Setiawangsa selama tiga hari yang berakhir semalam itu sempena Kerjaya Belia Kementerian Belia dan Sukan peringkat kebangsaan berjaya menarik hampir 200 peserta.
“Ada lebih 30 pasukan memohon tetapi kami terpaksa memilih 16 sahaja untuk sertai kejohanan ini. Rata-rata pasukan mempunyai lebih kurang lapan atau sembilan pemain.
“Kejohanan ini diadakan kerana kami nak beritahu kepada masyarakat bahawa ada karier untuk mereka dalam bidang eSukan. Kita nak beri peserta merasai gambaran suasana pertandingan profesional.
“Tujuan lain juga kita nak cari bakat-bakat baharu. Buat masa ini kita sudah kenal pasti beberapa pemain berpotensi untuk diserap masuk dalam skuad musim depan,” kata Firdauz.

Dalam masa sama, beliau juga mendedahkan perancangannya untuk menganjurkan kejohanan seumpama itu dari peringkat sekolah, daerah, negeri sehinggalah kebangsaan.
“Saya pun terkejut, tak jangka sambutan semeriah ini. Kita percaya program-program seperti ini boleh menjadi platform buat kami mencari bakat baharu,” jelasnya.
Sebagai rekod, juara kejohanan itu menjadi milik pasukan Duck Boys Esports diikuti Gentzen Esports di tempat kedua, manakala Fluffy Esports meraih kedudukan ketiga. – KOSMO! ONLINE


Rumah PerakKu II dilancarkan hari ini
Oleh LIYANA RAMLI

31 Oktober 2022, 4:47 pm
GOPENG – Kerajaan negeri Perak hari ini melancarkan projek Rumah PerakKu II Fasa 1B-Melur yang berharga RM140,000 di Simpang Pulai di sini.
Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohamed Radzi berkata, projek tersebut melibatkan pembinaan sebanyak 117 buah rumah teres dua tingkat.
Menurut beliau, projek itu akan dibangunkan oleh pemaju Rumah PerakKu I iaitu Naluri Majujaya Sdn. Bhd., sebuah syarikat usaha sama antara Perbadanan Menter Besar Perak (MB Inc.) dan MK Land Holdings Bhd. (MK Land).
“Dengan pelancaran projek tersebut, ia dapat membantu rakyat terutamanya mereka yang mempunyai pendapatan isi rumah sebanyak RM4,850 ke bawah untuk memiliki kediaman sendiri.
“Rumah yang dibina bukan hanya mampu milik bahkan berkualiti. Inilah harapan kita untuk memenuhi keperluan rakyat dan dalam menunaikan janji kita kepada rakyat,” katanya di sini hari ini.
Terdahulu, beliau menghadiri majlis penyerahan kunci rumah kepada 137 pemilik rumah teres dua tingkat kos rendah Rumah PerakKu I-Kenanga di sini.

Menurut Nolee Ashilin, MK Land Holdings Berhad (MK Land) berjaya menyiapkan 137 unit rumah teres kos rendah fasa satu tersebut walaupun berhadapan kesukaran semasa tempoh Perintah Kawalan Pengerakan (PKP) dan Perintah Kawalan Pengerakan Diperketatkan (PKPD).
“MK Land berjaya menyiapkan rumah PerakKu I sebanyak 137 unit dalam jangka masa yang tepat, tidak mempunyai kelewatan. Kami bersyukur kerana 137 orang akan menerima kunci bermula hari ini,” katanya.
Tambah beliau, sebanyak 56 unit Rumah PerakKu II yang dilancarkan pada hari ini telah pun habis dijual dalam tempoh dua jam pelancarannya. – KOSMO! ONLINE


Curi baja: Reman suspek disambung lima hari lagi
Oleh ASLIZA MUSA

31 Oktober 2022, 5:02 pm
IPOH – Tempoh reman seorang lelaki dilanjutkan lima hari lagi bagi membantu siasatan kes pergaduhan sehingga menyebabkan kematian di Bagan Tiang, Tanjung Piandang minggu lalu.
Ketua Polis Perak, Datuk Mohd. Yusri Hassan Basri berkata, perintah sambung reman terhadap suspek berusia 40 tahun itu diperoleh sehingga Sabtu depan.
“Kita telah merakam keterangan suspek dan beberapa saksi lain yang melihat kejadian itu bagi membantu siasatan.
“Pihak polis sedang melengkapkan kertas siasatan mengikut Seksyen 302 Kanun Keseksaan kerana membunuh,” katanya pada sidang akhbar di Ibu Pejabat Polis Kontinjen (IPK) Perak di sini hari ini.
Menerusi laporan media Isnin lalu, mangsa berusia 47 tahun dikatakan rebah di tepi jalan selepas terlibat pergaduhan dengan suspek dalam kejadian pada pukul 5 petang.
Mangsa yang tidak sedarkan diri itu kemudian disahkan meninggal dunia di tempat kejadian.

Punca pergaduhan adalah disebabkan mangsa menuduh suspek mencuri baja miliknya.
Hasil bedah siasat oleh pakar forensik Hospital Raja Permaisuri Bainun (HRPB) mendapati punca kematian mangsa akibat kecederaan tulang belulang dan jantung fibrosis. – KOSMO! ONLINE


Korea Selatan berkabung tragedi berdarah Itaewon
Oleh KOSMO!

31 Oktober 2022, 4:35 pm
SEOUL  – Rakyat Korea Selatan mengunjungi sebuah memorial hari ini untuk memberikan penghormatan kepada 154 orang yang terbunuh apabila pengunjung berasak-asak semasa perayaan Halloween di Itaewon.
Orang ramai menangis, berdoa dan meletakkan bunga di atas sebuah altar yang didirikan di tengah Seoul untuk memperingati mangsa terkorban, kebanyakan mereka wanita muda.
“Saya amat sedih dengan apa yang berlaku, mereka hadir hanya untuk berseronok,” kata pelajar berusia 19 tahun, Hwang Gyu-hyeon kepada agensi berita AFP.
“Saya berdoa untuk mangsa yang terkorban. Saya tidak percaya kemalangan seperti ini boleh berlaku sedangkan isyarat sudah  jelas bahawa bahaya sedang menanti. Tiada apa dilakukan (oleh pihak berkuasa) untuk mengawal kehadiran sebegitu ramai orang,” tambahnya.
Song Jung-hee, 69, pula berkata, dia dapat membayangkan betapa seronoknya  mangsa-mangsa yang berusia muda apabila mereka keluar menikmati keseronokan malam tanpa sekatan Covid-19 buat kali pertama dalam tempoh  tiga tahun.
“Jika lebih ramai anggota polis dikerah untuk mengawal kumpulan orang ramai, tragedi ini tidak akan berlaku,” katanya.

Sekitar 100,000 orang dengan kebanyakan pengunjung dalam lingkungan usia belasan tahun dan 20-an, membanjiri jalan-jalan sempit dan berliku di Itaewon dengan saksi-saksi berkata, tiada langsung kawalan keselamatan dilakukan.
Polis menyatakan dalam satu taklimat akhbar hari ini bahawa pihaknya telah mengerahkan seramai 137 anggota pada acara tersebut dan menegaskan, kerahan itu adalah jauh lebih ramai berbanding tahun-tahun sebelumnya.
Bagaimanapun, laporan tempatan menyatakan, anggota-anggota polis yang dikerah hanya memberi tumpuan kepada penyalahgunaan dadah dalam kalangan pengunjung dan bukan bertujuan untuk mengawal orang ramai.
Korea Selatan melaksanakan kawalan orang ramai yang tegas dengan bilangan anggota polis lebih ramai berbanding peserta penunjuk perasaan semasa demonstrasi berlaku.
Penganjur penunjuk perasaan juga diwajibkan melaporkan rancangan mereka terlebih dahulu tetapi syarat itu tidak diwajibkan kepada  golongan belia yang berpusu-pusu menghadiri perayaan Halloween di Itaewon.
Identiti kebanyakan 154 mangsa yang terkorban termasuk 26 warga asing itu telah dikenal pasti semalam dengan kementerian kesihatan mengesahkan hari ini bahawa sekurang-kurangnya enam remaja turut terkorban.
Bagaimanapun, angka korban dijangka akan terus meningkat berikutan sekurang-kurangnya 33 orang masih berada dalam keadaan kritikal. – AFP


Johor dapat bantuan Mindef atasi masalah bekalan air
Oleh MOHAMAD FAIZAL HASHIM

31 Oktober 2022, 4:36 pm
JOHOR BAHRU – Kerajaan negeri akan mendapatkan bantuan daripada Kementerian Pertahanan (Mindef) bagi membekalkan tangki air tambahan bagi mengatasi krisis air di Pasir Gudang.
Menteri Besar, Datuk Onn Hafiz Ghazi berkata, itu merupakan antara pelan jangka masa pendek bagi memastikan ratusan penduduk terjejas di kawasan terbabit mendapat bekalan air bersih.
Beliau berkata, tangki air yang dibekalkan Mindef itu akan ditempatkan di beberapa lokasi strategi bagi memudahkan pengguna mendapat bekalan air bersih itu.
“Saya telah memaklumkan kepada Mindef bagi mendapatkan bantuan tangki air dan menghubungi kem tentera di Kluang untuk menambah tangki air bagi memenuhi keperluan yang mendesak penduduk di kawasan terjejas di sekitar Pasir Gudang.
“Dalam masa sama, kita juga bersama Datuk Bandar Pasir Gudang dan wakil rakyat sedang mengkoordinasi supaya tangki air dihantar ke lokasi strategik,” katanya.
Beliau berkata demikian kepada pemberita selepas melawat lokasi paip pecah di Seri Alam, di sini hari ini.

Kebocoran paip air di Bandar Seri Alam, di sini sejak Jumaat lalu menjejaskan sehingga 300,000 penduduk khususnya di kawasan Tanjung Langsat, Plentong, Permas dan Masai.
Pengerusi Jawatankuasa Kerja Raya, Pengangkutan dan Infrastruktur Johor Mohamad Fazli Mohamad Salleh dilaporkan berkata, kebocoran paip berlaku ketika kerja menaik taraf dilakukan Pengurusan Aset Air Berhad (PAAB).
Kerja menaik taraf untuk menambah satu lagi paip baharu itu menyebabkan kedua-dua paip berukuran 1,000 mm dan 1,200 mm sedia ada pecah.
Beliau turut memaklumkan kerja-kerja menaiktaraf yang dijalankan PAAB akan dihentikan terlebih dahulu selepas kerja membaiki kerosakan dua paip diselesaikan.
Mengulas lanjut, Onn Hafiz berkata, insiden tersebut menyebabkan sebanyak 60,000 akaun masih terjejas disebabkan insiden tersebut.
Katanya, pihak Ranhill SAJ telah turun padang sejak hari pertama dan membawa kepakaran bagi menyelesaikan kemelut yang melanda penduduk di Pasir Gudang.
“Saya memahami bahawa ini satu ujian besar untuk penduduk di kawasan ini, tetapi ada terdapat teknikal isu paip pecah di kawasan ini dan paip itu terletak sedalam lapan meter.
“Hujan lebat yang turun pada malam tadi menyebabkan kerja-kerja pembaikan yang dilakukan pihak Ranhill SAJ berdepan sedikit kesukaran untuk membaiki paip rosak.
Kawasan yang masih terjejas termasuk Bandar Seri Alam, Plentong, Taman Rinting, Masai, Permas Jaya dan juga Kawasan Perindustrian Tanjung Langsat.-KOSMO! ONLINE


100,000 pengikut TikTok, saya akan jumpa Raihan – Nazrey
Oleh NUR EMIRA SAIZALI

31 Oktober 2022, 4:30 pm
PETALING JAYA – “Sekiranya pengikut akaun TikTok mencecah 100,000, saya berjanji akan bersemuka dengan kumpulan Raihan bagi meleraikan ‘hubungan tergantung’ antara kami.”
Itu pengakuan penyanyi nasyid terkenal, Nazrey Johari mengenai kesediaannya untuk bertemu dengan kumpulan yang pernah dianggotainya, Raihan bagi menyelesaikan segala permasalahan antara mereka selama ini.
Katanya, antara faktor dia mengambil keputusan tersebut adalah kerana khuatir dengan Konsert Garis Masa Raihan yang dijangka berlangsung pada 26 November depan.
“Sejak kebelakangan ini, saya terfikir untuk berdepan dan bertanya sendiri dengan mereka jika masih ada masalah antara kami.
“Isu ini tidak akan habis sampai bila-bila. Apabila kisah keluar Raihan viral semula, saya berjanji akan bertemu dengan mereka dan membuat siaran langsung dalam TikTok sekiranya jumlah pengikut mencecah 100,000,” katanya kepada Kosmo! Online.
Ditemui pada malam Konsert Nasyid Legenda baru-baru ini, dia berharap pertemuan tersebut berjaya direalisasikan bagi menyelesaikan semua perkara yang terbuku di dalam hati.

“Biarlah saya rendahkan diri, pergi cari mereka dan bertanya secara berdepan. Semua ini tidak akan selesai selagi tidak berjumpa.
“Sebenarnya saya risau mengenai konsert Raihan nanti. Kemungkinan konsert tersebut membabitkan saya tetapi belum tentu jadi.
“Tolong doakan saya dapat berjumpa mereka dan berbincang dari hati ke hati. Saya akan bantu apa yang boleh ditolong,” katanya lagi.
Raihan mengumumkan bakal mementaskan Konsert Garis Masa Raihan di Stadium Malawati, Shah Alam dengan sasaran 7,000 penonton pada 26 November depan.
Konsert mega istimewa tersebut sempena ulang tahun ke-26 Raihan dalam industri muzik tanah air.
Kali terakhir kumpulan nasyid popular itu mementaskan konsert adalah pada 2000.
Terdahulu, Nazrey tampil berkongsi cerita tentang ‘perpisahannya’ dengan Raihan selepas lebih 14 tahun bersama.
Kongsi penyanyi itu, pengundurannya dari Raihan berlaku selepas dia menerima ‘bisikan’ untuk terus berdakwah di jalan Allah SWT.
Tetapi sehingga hari ini, Raihan yang dianggotai Abu Bakar, Che Amran dan Amran Ibrahim tidak pernah mengulas lanjut atau memberi maklum balas tentang kesudian mereka menerima Nazrey kembali sebagai anggota. – KOSMO! ONLINE


Bayi baru lahir dijumpai dalam kotak di Seri Kembangan
Oleh AZMI NORDIN

31 Oktober 2022, 5:03 pm
SERDANG – Seorang bayi lelaki yang baru sahaja dilahirkan ditinggalkan berseorangan di dalam sebuah kotak ditemui orang awam yang berada di sebuah kawasan perhentian bas, Jalan SB Indah 2, Taman Sg Besi Indah Seri Kembangan, di sini pagi tadi.
Ketua Polis Daerah Serdang, Asisten Komisioner A.A Anbalagan berkata, pihaknya menerima panggilan daripada seorang lelaki tempatan yang memaklumkan telah menjumpai bayi di lokasi tersebut sekitar pukul 9.25 pagi tadi.
Katanya, siasatan awal mendapati, bayi lelaki tersebut dijumpai di dalam sebuah kotak berwarna coklat di sebuah perhentian bas berhadapan Pangsapuri Sungai Besi Indah, Seri Kembangan.
“Bayi lelaki tersebut telah di bawa ke Hospital Serdang untuk pemeriksaan lanjut.
“Turut dijalankan usaha mengesan saksi bebas menggunakan televisyen litar tertutup (CCTV) di kawasan berhampiran sedang dijalankan,” katanya dalam kenyataan hari ini.
Tambah Anbalagan, kes disiasat dibawah Seksyen 317 Kanun Keseksaan kerana menyembunyikan kelahiran bayi dengan niat membuang bayi berkenaan. – KOSMO! ONLINE.


Kazar dikritik minta Puteri Sarah, Ira berdamai
Oleh NUR EMIRA SAIZALI

31 Oktober 2022, 4:54 pm
PETALING JAYA – Permintaan pelakon senior, Kazar agar aktres Puteri Sarah Liyana berdamai dengan anak perempuannya, Ira Kazar mendapat pelbagai reaksi daripada netizen.
Perkara tersebut hangat menjadi bahan debat dalam kalangan netizen apabila Puteri Sarah, 36, menerusi satu hantaran Instagram meminta orang ramai membincangkan kenyataan dikeluarkan aktor itu.
“Bukan masalah besar sangat meruntuhkan rumah tangga orang. Bincangkan,” tulis pelakon drama Suri Hati itu ringkas.
Menerusi entri sama, dia turut memuat naik tangkap layar memaparkan laporan sebuah portal hiburan mengenai kenyataan Kazar bertajuk ‘kalau boleh berdamailah, buan masalah besar sangat’.
Perkara tersebut mendapat pelbagai maklum balas daripada pengikut Instagramnya dan rata-rata menyelar kenyataan Kazar yang dianggap tidak berasas.
Malah, ada juga yang mengakui hilang rasa hormat dan minat terhadap aktor yang terkenal dengan watak dukun Degawan itu.

“Terus hilang respek terhadap dia. Mengapa sokong perkara yang secara terang-terang salah?” komen seorang netizen.
“Bukan masalah besar pada kau, orang lain perlu tanggung selama-lamanya. Ajar anak, suruh dia cari yang bujang, bukannya suami orang,” selar seorang lagi netizen.
Pada Sabtu lalu, Kazar yang ditemui media pada Anugerah Seri Angkasa 2022 berharap Puteri Sarah berdamai dengan anak perempuannya kerana menganggap isu antara mereka sebagai masalah kecil.
“Harapan saya, kalau boleh berdamailah. Bukan masalah besar sangat. Damai sahajalah.
“Saya nasihat pada netizen jangan terlalu kasar sangat. Komen yang baik-baik, ini semua kerja Tuhan. Kami satu keluarga menyokong Ira dan sentiasa berada di sisinya,” ulasnya.
Pada 30 Jun lalu, Puteri Sarah memfailkan saman terhadap Ira yang didakwa mengganggu rumah tangganya sejak empat tahun lepas.
Malah, pelakon itu juga mendapatkan perintah interim injuksi kepada pihak defendan agar berhenti meluah atau menyebarkan sebarang gangguan dalam media sosial.
Pada akhir Julai, Pengarah Jawi, Datuk Mohd. Ajib Ismail mengesahkan Ira hadir memberi keterangan berhubung gangguan orang ketiga dalam rumah tangga membabitkan Sarah dan Syamsul.
Ira disiasat berdasarkan Seksyen 38 Akta Kesalahan Jenayah Syariah (Wilayah-Wilayah Persekutuan) 1997.
Terdahulu, pergolakan rumah tangga antara Puteri Sarah dengan Syamsul berlarutan sejak empat tahun lalu selain dia mengesahkan mereka tidak lagi tinggal sebumbung gara-gara gangguan orang ketiga. – KOSMO! ONLINE


Gambar bumi biru di FB Nik Abduh cetus tanda tanya
Oleh MOHD RASDAN AHMAD

31 Oktober 2022, 4:57 pm
PETALING JAYA – Tindakan penyandang kerusi Parlimen Bachok, Nik Mohamad Abduh Nik Abdul Aziz menukar gambar profilnya kepada gambar bumi berwarna biru mencetus pelbagai spekulasi dalam kalangan pengikutnya.
Gambar tersebut juga diambil pada bahagian lautan bumi yang berkemungkinan apa yang dimaksudkan adalah ‘ke laut’.
Ini kerana ada desas-desus mengatakan Ahli Parlimen Pas itu kini tidak sehaluan dengan pimpinan parti tersebut lebih-lebih lagi menjelang Pilihan Raya Umum Ke-15 (PRU15).
Tinjauan Kosmo! di laman Facebook anak kepada Almarhum Datuk Nik Abdul Aziz Nik Mat itu juga mendapati banyak hantaran memperlihatkan beliau tidak bersetuju dengan tindakan dibuat pimpinan tertinggi Pas yang memutuskan hubungan Muafakat Nasional dengan UMNO sebelum ini.
Menjengah ke ruangan komen pula, rata-rata netizen mempunyai pendapat masing-masing mengenai status terbaharu yang dimuat naik Nik Abduh tersebut.
Ada kalangan pengikutnya yang mendakwa beliau kini bersama Barisan Nasional seperti komen yang ditinggalkan Mamat MH.

“Alhamdulillah, bulan sudah bertukar warna kepada biru. Tahniah ustaz,” tulisnya.
“Rasanya gandingan Ustaz Nik dan Dr Khairudin Al khatiri lebih terserlah untuk masa depan ummah,” Kata Tuan Yahya Tuan Lah.
Selain itu, ada juga pengguna laman Facebook mengaitkan hantaran itu dengan mendakwa Ahli Parlimen Bachok itu tidak terpilih sebagai calon pada PRU15 kali ini.
“Legasi Allahyarham Ayahanda Tuan Guru Nik Aziz semakin dilupakan, begitu mudah pemimpin sekarang buat keputusan. Semoga teruskan perjuangan demi maruah, “tulis Mohamad Zaidan Abdul Rahim.
“Tak ada kawasan pun masih boleh berbakti, dunia ini luas bukan untuk politik sahaja,”ujar Mohamad Zaini. -KOSMO! ONLINE.


570 kes maut akibat kemalangan elektrik sejak 2002
Oleh NOR AINNA HAMZAH

31 Oktober 2022, 4:57 pm
TAMPIN – Sebanyak 570 kes maut membabitkan 1,140 kemalangan elektrik direkodkan berlaku di negara ini sejak tahun 2002.
Pengarah Jabatan Penguatkuasaan dan Operasi Kawasan (JPOK) Suruhanjaya Tenaga (ST), Mohd Elmi Anas, berkata, dari jumlah tersebut, untuk tahun ini sahaja iaitu sehingga 22 Oktober lalu, sebanyak 49 kes kemalangan elektrik direkodkan di mana 25 kes adalah kes maut.
“Kita harap kes kemalangan elektrik ini dapat dikurangkan. Dari segi keselamatan elektrik, banyak kemalangan berlaku sebab barangan tak ikut standard, ada yang guna peralatan yang tidak diluluskan.
“Malah, ada kes juga yang membaiki alatan sendiri namun sebenarnya tidak mempunyai kemahiran dan ada juga yang menambah beban elektrik di rumah sehingga menyumbang kepada kemungkinan berlakunya kebakaran,” katanya.
Beliau berkata demikian ketika ditemui sempena Program Touchpoint di Pejabat Kawasan ST Negeri Sembilan dan Melaka (STNSM) di Kampung Kurnia Diraja, di sini, hari ini.
Turut hadir, Ahli Dewan Undangan Negeri (ADUN) Gemencheh, Datuk Mohd Isam Mohd Isa selaku perasmi dan ADUN Gemas, Datuk Abd Razak Ab Said.

Dalam pada itu, Mohd Elmi berkata, sehingga kini STNSM sudah melaksanakan sebanyak 12 inisiatif Tanggungjawab Sosial Korporat (CSR) di dua buah negeri berkenaan dengan empat projek terbaharu di daerah Tampin.
Menurutnya, projek di Kampung Kurnia Diraja membabitkan pendawaian rumah baharu milik Emiroul Norbit, 30, dan juga pihaknya membantu mendapatkan bekalan Tenaga Nasional Berhad (TNB).
“Projek lain ialah membabitkan dua buah surau iaitu Surau An Nur, Blok 19, Felda Jelai 3 dan Surau Ar-Raudah Kampung Bacang di Kampung Sri Repah.
“Manakala, satu lagi membabitkan projek gelanggang futsal di Felda Bukit Jalor, Gemencheh. Kerja-kerja pembaikan dijalankan pada 23 Ogos, di mana sistem pendawaian yang tidak selamat dibaiki.
“Peranti Arus Baki (PAB) dan Papan Agihan (DB) di rumah, gelanggan futsal dan surau yang didapati tidak menepati piawaian turut diganti dengan kelengkapan yang diluluskan oleh ST,” katanya.
Sementara itu, Mohd Isam berkata, projek CSR berkenaan mampu mendidik masyarakat setempat mengenai kepentingan keselamatan elektrik, selain membantu merealisasikan impian Emiroul bagi memiliki kediaman baharu sendiri. – KOSMO! ONLINE


Amaran ribut petir di 5 negeri petang ini
Oleh HARRITH HISHAM

31 Oktober 2022, 4:20 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat melibatkan lima negeri termasuk Sarawak petang ini.
MetMalaysia dalam laporannya berkata, keadaan cuaca buruk itu dijangka berlarutan sehingga pukul 6 petang.
Katanya, ia melibatkan keseluruhan kawasan di Perlis dan beberapa di Kedah iaitu Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik dan Baling.
Bagi Pulau Pinang pula membabitkan Barat Daya dan Timur Laut sementara di Perak meliputi Larut, Matang Dan Selama, Kuala Kangsar dan Kinta.
Amaran sama turut dikeluarkan di Terengganu bagi kawasan Setiu, Kuala Nerus, Kuala Terengganu, Marang dan Dungun.
Selain itu, hujan lebat juga diramalkan berlaku melibatkan Kuching (Kuching), Serian dan Samarahan di Sarawak.

Ujar MetMalaysia, amaran ribut petir adalah amaran jangka pendek yang sah dalam tempoh tidak melebihi enam jam. – KOSMO! ONLINE